DESPĂRȚIREA DE PĂRINTELE NOSTRU 
ARHIEPISCOP ȘI MITROPOLIT 


Clopotele Catedralei Mitropolitane din Timișoara au 
adus duminică seara, 28 septembrie a.c., clericilor și cre- 
dincioșilor din Mitropolia Banatului, vestea mutării la 
Domnul a Înaltpreasfinţitului Părinte Nicolae, Mitropo- 
litul Banatului. Înaltpreasfinţia Sa şi-a încredinţat sufletul 
în mâinile Părintelui Ceresc, după 52 de ani de vrednică 
păstorire a Mitropoliei Banatului şi de slujire a Bisericii 
Ortodoxe Române. Îndată acestui moment, la reşedinţa 
ierarhului decedat s-au împlinit toate cele prevăzute 
pentru pregătirea şi înveșmântarea ierarhilor, sicriul cu 
trupul neînsuflețit fiind depus în salonul mare al 
reședinței mitropolitane, unde a început citirea Psaltirii. 
Consiliul Eparhial a emis următorul comunicat de presă: 

Cu multă durere, Consiliul Eparhial al Arhiepiscopiei 
Timişoarei aduce la cunoștință că duminică seara, 28 sep- 
tembrie 2014, la ora 23:10, Înaltpreasfinţitul Părinte Dr. 
Nicolae Corneanu, Arhiepiscopul Timișoarei și Mitropolitul 
Banatului, a trecut la viaţa veşnică. 

Decesul mult iubitului și regretatului nostru arhipăstor 
a survenit, după o perioadă de grea suferinţă, la reședința 
mitropolitană din Timișoara, aşa cum Înaltpreasfinţia Sa 
și-a exprimat dorinţa, în mai multe rânduri. 

Trupul ierarhului care ne-a păstorit vreme de 52 de ani 
va fi depus în catedrala mitropolitană din Timișoara, unde 
vor fi înălțate permanent rugăciuni pentru iertarea 
păcatelor și pentru odihna sufletului său în casa Tatălui 
ceresc. 

Preoţii, monahii și credincioșii care l-au cunoscut, l-au 
prețuit și l-au iubit pe părintele nostru mitropolit Nicolae, 
sunt invitați la rugăciunile și slujbele oficiate întru pome- 
nirea lui, pentru a-i aduce un ultim și pios omagiu. 

Dumnezeu să-l odihnească în lăcașurile drepţilor și 
veșnică să-i fie pomenirea! 

Îndată după aflarea veștii trecerii la cele veşnice a 
Înaltpreasfinţitului Arhiepiscop și Mitropolit Nicolae, pe 
adresa Centrului eparhial au sosit sute de mesaje de 
condoleanţe. Dintre acestea, prezentăm o selecţie în cele 
ce urmează: 


Mesajul de condoleanţe al Preafericitului 
Părinte Patriarh Daniel 


Am aflat cu multă durere în suflet că, în seara zilei de 
28 septembrie 2014, a trecut din această viaţă, Înaltpreas- 
finţitul Părinte Nicolae, Arhiepiscopul Timișoarei și Mitro- 
politul Banatului, ierarh venerabil al Sfântului Sinod al 
Bisericii Ortodoxe Române, arhipăstor erudit și harnic, 
promotor al valorilor credinţei și culturii creștine în dialog 
multiconfesional. 

Împreună cu ierarhii Sfântului Sinod, cu preoții, monahii, 
și credincioșii îndoliatei Arhiepiscopii a Timișoarei, înălțăm 
în aceste zile rugăciuni pentru odihna sufletului său în 
lumina și pacea Preasfintei Treimi, împreună cu vrednicii 
ierarhi ai Bisericii lui Hristos din poporul român. 

Veșnica lui pomenire, din neam în neam! 


TDANIEL 
Patriarhul Bisericii Ortodoxe Române 


Mesajul de condoleanţe al Domnului 
Traian Băsescu, Președintele României 


Doresc să adresez Preafericitului Părinte Daniel, Patri- 
arhul Bisericii Ortodoxe Române, membrilor Sfântului 
Sinod și tuturor credincioșilor români profunda mea com- 
pasiune în urma trecerii la cele veşnice a Înaltpreasfinţiei 
Sale Nicolae Corneanu, Mitropolitul Banatului, ale cărui 
personalitate însemnată și activitate rodnică rămân o pag- 
ină în istoria ortodoxiei românești. 

Pentru mine, este deosebit de emoţionantă evocarea 
Înaltpreasfinţiei Sale, spirit erudit, remarcabil teolog și 
arhipăstor care și-a dedicat viaţa promovării dialogului 
interconfesional în spiritul toleranţei și al cunoașterii de care 
lumea de astăzi are atât de mare nevoie. În același timp, nu 
potsă uit ajutorul valoros pe care Mitropolitul Nicolae Cor- 
neanu ni l-a oferit, în calitate de membru al Comisiei 

Prezidenţiale pentru Analiza Dictaturii Comuniste, pentru 
înțelegerea și denunţarea crimelor săvârșite de regimul 
comunist împotriva bisericilor și a creștinilor din România. 

Cu încrederea deplină că Înaltpreasfinţia Sa Nicolae, 
Mitropolitul Banatului, va rămâne, prin vocaţia sa de slujire 
a aproapelui, un model de dăruire şi demnitate umană, 
doresc să-mi exprim tristeţea profundă pentru pierderea 
unuia dintre cei mai iubiţi și apreciaţi ierarhi ai Bisericii 
Ortodoxe Române. 


TRAIAN BĂSESCU 
Președintele României 


Mesajul Casei regale a României 
Palatul Elisabeta, 29 septembrie 


Am aflat cu adâncă tristeţe veste trecerii la cele veşnice 
a Mitropolitului Nicolae al Banatului. Rareori ne-a fostdat 
să ne simţim mai aproape de Dumnezeu şi în pace sufle- 
tească decât în prezența sa. 

A păstorit marea comunitate bănăţeană mai bine de 
cinci decenii, rămânând fidel locului şi oamenilor, dar mai 
ales propriilor principii şi simțăminte. Mitropolitul Nicolae 
a avut curaj şi demnitate, în momentele grele ale lungii 
salevieţi. Els-alăsatcondus devirtuţiile libertăţii, demnităţii 
şi iubirii în fiecare dintre înfăptuirile sale. 

Dumnezeu să-l odihnească în pace! 

REGELE MIHAI l-ul 


Mesajul Instituţiei Prefectului Judeţului Timiș 
Timişoara, 29 septembrie 2014 


Am aflat cu adânc regret vestea trecerii la cele veşnice 
a Înaltpreasfinţiei Sale Părintele Dr. Nicolae Corneanu, 
Arhiepiscopul Timişoarei, Mitropolit al Banatului. 

În aceste momente de tristeţe pentru credincioşi şi pen- 
tru Biserica Ortodoxă Română, doresc să îmi exprim 
respectul şi profunda preţuire faţă de devotamentul cu care 
Înalt Preasfinţia Sa a slujit deopotrivă Biserica şi cultura 
română, aducând laolaltă vocaţia teologică formaţia sa 
remarcabilă de cărturar. 

Păstor spiritual al comunităţii religioase din Banat, 
Înaltpreasfinţia Sa a militat neîntrerupt pentru a păstra 
neatinsă flacăra credinţei, aflată la baza edificiului soci- 
etății noastre multietnice. 

Ani îndelungaţi s-a dedicat cultivării relaţiilor ecumen- 
ice, printr-o prodigioasă activitate arhierească şi o presti- 
gioasă operă culturală. A promovat iubirea şi toleranța 
între oameni, cultivând astfel de relaţii interumane încât, 
înlăturând discriminările de orice fel, a reuşit să clădească 
o convieţuire armonioasă între reprezentanţii tuturor 
cultelor şi confesiunilor religioase din Banat. 

Înaltpreasfinţia Sa va rămâne în sufletele credincioşilor 
ca un izvor de alinare, de înțelepciune şi lumină, 

Dumnezeu să-l odihnească în pace! 

EUGEN DOGARIU 
Prefectul judeţului Timiș 
„0 Met 


Mesajul de condoleanţe al Înaltpreasfinţitului 
Arhiepiscop Timotei al Aradului 


Către Consiliul Eparhial al Arhiepiscopiei Timișoarei, 


lerarhul, preoții și credincioșii Arhiepiscopiei Aradului, 
cu profundă durere, sunt alături de întregul cler și popor al 
Arhiepiscopiei Timișoarei ca și al Mitropoliei Banatului, la 
momentul adormirii întru Domnul, în nădejdea învierii și 
a vieţii veșnice, a vrednicului de pomenire mitropolit dr. 
Nicolae Corneanu. Arădenii nu vor uita că l-au avut odini- 
oară episcopul lor mult prețuit, de care au rămas legați 

pentru totdeauna, și după ce a trecut la vrednicia mai 
înaltă, iar în vacanţele episcopale, trei la număr, a fost pur- 
tător de grijă, cu multă înțelepciune a tuturor treburilor 
bisericești. 

Paraclisul Catedralei arhiepiscopale din Arad, pus sub 
ocrotirea Sfântului lerarh Nicolae, va aduce aminte tuturor 
celor ce se vor ruga și închina aici, de cel care a fost ce i-a 
purtat numele acestui mare părinte al Bisericii, după însu- 
șirile căruia s-a călăuzit. 

Hărăzit de Dumnezeu cu o prodigioasă arhipăstorire, 
mai bine de jumătate de veac, înaltul lerarh s-a înscris cu 
cinste în istoria Bisericii noastre, ca de altfel în sufletele 
tuturor păstoriţilor săi, ca și a celor apropiaţi sau care l-au 
cunoscut și ascultat cu dragoste fiască. 

Lucrarea sa duhovnicească, împletită cu cea culturală 
și gospodărească, a împlinit-o cu toată conștiinciozitatea, 
spre slava lui Dumnezeu, propășirea ţării și continua înăl- 
țare a credincioșilor. 

La acestceas de rugăciune către Cel ce stăpânește peste 
cei vii și peste cei adormiţi, implorăm ca numele măreț al 
celui pomenit să fie înscris în cartea vieţii, spre amintirea 
veșnică și răsplătirea ostenelilor sale cu odihna întru 
lumina cea cerească. 


Dumnezeu să-l ierte, făcându-i parte cu cei aleși ai Săi! 
+ TIMOTEI 
Arhiepiscopul Aradului 


Mesajul de condoleanţe al Înaltpreasfinţitului 
Arhiepiscop Nathaniel, al Episcopiei ortodoxe 
române din America 


Preasfinţiei Sale Preasfinţitului Părinte Episcop Vicar 
Paisie Lugojanul și Consiliului Eparhial al Arhiepiscopiei 
Timișoarei, 


Cu întristare sufletească am aflat de trecerea la cele 
veșnice, în sânurile Părintelui Ceresc, în seara zilei de 28 
septembrie 2014, a venerabilului arhiereu al lui Hristos și 
bun păstor, Înaltpreasfinţitul Părinte Arhiepiscop și Mitro- 
polit Nicolae al Banatului. Arhiepiscopia Timisoarei împre- 
ună cu întreaga Mitropolie a Banatului, au pierdut un 
părinte duhovnicesc care i-a călăuzit de peste o jumătate 


de veac cu dragoste și blândeţe biblică, dar au agonisit în 
ceruri un rugător neîncetat către tronul Preasfintei Treimi, 
așa cum a mijlocit în rugăciune și aici pe pământ pentru 
clerul și poporul pe care l-a iubit. 

Înaltpreasfinţitul Părinte Arhiepiscop și Mitropolit Nico- 
lae al Banatului a fost un apropiat de suflet al episcopiei 
noastre fiind un bun și înţelept mijlocitor prin vorbă și duh, 
având înţelepciunea părintească să asculte și să sfătuiască 
în duhul păcii în situaţii când istoria s-a arătat potrivnică. 

Am avut marea cinste să ne fie oaspete la centrul epar- 
hial, Vatra Românească, în 1984, iar apoi am răspuns cu 
bucrie în 1994 și 1995 invitaţiei de a vizita Timișoara unde 
ne-a găzduit cu dragoste părintească. 

Acum, la ceas de întristare și doliu pentru întreaga Bise- 
rică Ortodoxă Română, la trecerea la cele veșnice a blân- 
dului Mitropolit Nicolae al Banatului, împreună cu clerul 
și credincioșii Episcopiei Ortodoxe Române din America, 
ne amintim cu pioșenie de exemplul vieţii sale în slujba 
Bisericii și înălțăm rugăciuni de pomenire către Hristos 
Domnul nostru, Cel ce a înviat din morti, să îl așeze în cor- 
turile celor drepți. 

Veșnică să-i fie pomenirea din neam în neam! 

+ NATHANIEL 
Arhiepiscop al Episcopiei Ortodoxe Române 
din America 


Mesajul de condoleanţe al Înaltpreasfinţitului 
Arhiepiscop Irineu al Alba Iuliei 


Preasfinţite Părinte Episcop-vicar Paisie Lugojanul, 


Vestea încetării din viaţă a Înaltpreasfinţului Părinte 
Arhiepiscop și Mitropolit Nicolae ne-a întristat inima, dar, 
totuși, nu suntem „ca cei care nu au nădejde” (cf. 1 Tes. 4, 
13), știind că moartea este ușă spre eternitate. 

Adresându-Vă sincere condoleanţe Preasfinţiei Voastre, 
clerului și poporului dreptcredincios din Arhiepiscopia Timi- 
șoarei, Îl rugăm pe Atotmilostivul Dumnezeu să așeze sufle- 
tul celui adormit în ceata drepţilor. 

Cu frăţească dragoste în Hristos, Domnul nostru, 

+ IRINEU 
Arhiepiscopul Alba Iuliei 

Mesajul de condoleanţe al Preasfinţitului 
Episcop Lucian al Caransebeșului 


Preasfinţia Voastră, 
Onorat Consiliu eparhial al Arhiepiscopiei Timişoarei, 


Prin trecerea la cele veşnice a Părintelui nostru mitro- 
polit Nicolae Corneanu, Mitropolia Banatului a suferit o 
grea pierdere. Născut în cetatea Caransebeşului şi format 
în duhul de rugăciune al Banatului de Munte, vrednicul 
Întâistătător al Bisericii lui Hristos a fost un model de slujire 
liturgică şi teologică pentru mulţi clerici, ierarhi şi preoți. 

În Episcopia Caransebeşului a fost întotdeauna 
consideratun adevărat părinte şi arhipăstor, înveşnicindu-și 
numele prin bisericile pe care le-a târnosit vreme de 32 de 
ani (1962-1994) - cât a fost răspunzător de destinele 
spirituale ale preoților şi credincioşilor de aici —, prin harul 
sfânt al hirotoniei transmis păstorilor din comunităţile 
bănăţene, dar mai ales prin actul de reparaţie istorică ce 
s-a făcut în Biserica Ortodoxă Română prin reîntemeierea 
scaunului episcopal al Caransebeşului, în anul 1994. 

Părintele nostru Nicolae a fost şi va rămâne în memoria 
noastră un îndrumător sufletesc, un mitropolit cărturar şi 
un luptător pentru credinţa în Dumnezeu. Plecarea sa din 
această viaţă a îndoliat toţi slujitorii sfintelor altare şi cred- 
incioşii Eparhiei Caransebeşului, care s-au alăturat în 
rugăciune cu cei ce-l pomenesc spre veşnică odihnă. Clo- 
potele bisericilor freamătă şi ele în rugăciune şi ne amint- 
escdeviaţa pământească şi de frumoasele realizări pe care 
le-a lăsat moştenire Bisericii şi Neamului mitropolitul 
Nicolae Corneanu. Suntem încredinţaţi că prin iubirea lui 
Hristos, sufletulsău va ajunge în veşnicia cea nestricăcioasă. 

Dumnezeu să-l odihnească în pace pe robul Său, Părin- 
tele nostru Nicolae, mitropolitul! 

+ LUCIAN 
Episcopul Caransebeşului 


Mesajul de condoleanţe al Preasfinţitului 
Episcop Sofronie al Oradiei 


Prea Onoratului Consiliu Eparhial al Sfintei Arhiepisco- 
pii a Timișoarei, 


Cu profundă durere sufletească am aflat vestea trecerii 
la cele veșnice a Înaltpreasfinţitului Părinte Dr. Nicolae 
Corneanu, Arhiepiscopul Timișoarei și Mitropolitul Bana- 
tului. În aceste clipe cernite de durere, lerarhul, slujitorii 
sfintelor altare, vieţuitorii așezămintelor monahale și între- 
gul popor dreptmăritor din Bihor își împreunează rugăciu- 
nile sfinte cu toţi fiii sufleteşti ai Înaltpreasfinţitului Părinte 
Mitropolit Nicolae. 

Personalitate emblematică a Bisericii din Banat și a 
neamului românesc de dincoace de munţi, vrednicul de 
pomenire Părinte Mitropolit Nicolae va rămâne în istoria 
bisericească a românilor sub chipul blând al lerarhului 
luminat și înţelept, a cărui memorie binecuvântată va dăi- 
nui ca o candelă aprinsă la icoana Preasfintei Născătoare 
de Dumnezeu, ca o lumânare nestinsă la racla Ocrotitoru- 
lui Banatului, Sfântul Ierarh Iosif cel Nou de la Partoș. 

Veșnică să fie pomenirea lui din neam în neam! 

+ SOFRONIE 
Episcopul Oradiei 


Mesajul de condoleanţe al Preasfinţitului 
Episcop Siluan al Episcopiei ortodoxe române 
din Italia 


Preasfinţiei Sale, Preasfinţitului Părinte Paisie Lugojea- 
nul, Episcop-vicar al Arhiepiscopiei Timișoarei, 


Preasfinţia Voastră, Cu întristare am aflat de trecerea 
la cele veșnice a părintelui și fratelui nostru împreună slu- 
jitor Nicolae Arhiepiscopul Timișoarei și Mitropolitul Bana- 
tului. Unind condoleanțele noastre la doliul clerului și cre- 
dincioșilor din Mitropolia Banatului, Îl rugăm pe Domnul 
iubirii nemărginite să dăruiască robului Său Arhiereul 
Nicolae, iertare, pace și veșnică odihnă în împărăţia Sa. 
Nutrim nădejdea că, prin îndelunga sa slujire a Bisericii lui 
Hristos, prin multele daruri duhovnicești și sfinţitoare pe 
care multora le-a împărtășit, Arhiereul Nicolae cel făcător 
de bine în viaţa sa pământească și mărturisitor al Domnu- 
lui celui Înviat va primi cereasca răsplată. Împreună cu toţi 
membrii clerului și cu credincioșii din eparhia noastră, Îl 
rugăm pe Mântuitorul Hristos, Cel înviat din morţi, să odih- 
nească sufletul robului Său Arhiereul Nicolae în lumina cea 

neînserată a împărăției Sale, unde drepții ca luminătorii 
strălucesc, și să mângâie pe toți cei care sunt intristaţi de 
plecarea sa dintre noi. 
Veșnica lui pomenire, din neam în neam! 
+ SILUAN 
Episcopul Episcopiei Ortodoxe Române a Italiei 
x 


Mesajul de condoleanţe al Episcopiei 
Romano-Catolice de Timişoara 


Onoratului Consiliu Eparhial al Arhiepiscopiei Ortodoxe 
Române a Timișoarei 

Prea Sfinția Voastră, 

Prea Onoraţi și Prea Cucernici Părinţi, 

Stimaţi Domni, 


Cu profundă tristeţe și surprindere am primit în dimi- 
neaţa zilei de azi vestea trecerii la casa Tatălui Ceresc a 
celui care a fost Înaltpreasfinţitul Părinte dr. Nicolae Cor- 
neanu, Mitropolitul Banatului și Arhiepiscopul Timișoarei. 
Vestea aceasta ne-a întristat și ne-a adus încă o dată 
aminte, cu prisosinţă, de faptul că suntem trecători pe acest 
pământ, fie că suntem simpli credincioşi creștini, fie ierarhi 
sau înainte-stătători, puși în slujirea lui Dumnezeu, a Bise- 
ricii și a aproapelui. 

În spirit de iubire fraternă, dar și de tristeţe, clopotele 
Domului „Sf. Gheorghe” catedrala noastră, au vestit și ele 
lumii plecarea în veșnicie a mult iubitului nostru, Înaltprea- 
sfinţitul Părinte Nicolae, Mitropolitul Banatului. La fel, și în 
ziua înmormântării, ele vor plânge din nou alături de toate 
clopotele Timișoarei, tristul moment. În clipele despărțirii 
vremelnice, permiteţi-mi să Vă transmit cele mai sincere 
gânduri de condoleanţe, asigurându-vă de rugăciunile 
noastre ridicate către Tronul Creatorului, Tatălui nostru 
ceresc, pentru sufletul lerarhului Nicolae, fiu al Banatului 
care, ca un venerabil luptător pentru cauza ecumenică și 
pentru tradiţia bunei înţelegeri interconfesionale și inte- 
retnice bănăţene, ne-a fost mereu alături și nouă, credin- 
cioșilor și ierarhilor romano-catolici din Banat, atât în 
vremuri de restriște, cât și în vremuri de pace. 

Bunul Dumnezeu să îl facă părtaş de odihnă fără de 
sfârșit și să îl așeze cu drepții în lăcașurile Sale! 


Memoria eius sit benedicta! Requiescat in pace! 
Timișoara, la 29 septembrie 2014 


+ MARTIN ROOS 
Episcop de Timișoara 


Mesajul Episcopiei Greco-Catolice de Lugoj 
Preasfinţia Voastră, Preasfinţite Părinte Episcop-Vicar, 


Am aflat cu tristeţe vestea plecării dintre noi, după o 
lungă și grea suferinţă, a celui ce a fost Înaltpreasfinţia Sa 
Dr. Nicolae Corneanu, Arhiepiscop al Timișoarei și Mitro- 
polit al Banatului. Moartea Mitropolitului Nicolae Cor- 
neanu este o mare pierdere nu doar pentru Biserica Orto- 
doxă Română, ci pentru întreaga Biserică a lui Cristos. De 
mai bine de douăzeci de ani de când sunt Episcop la Lugoj, 
am colaborat cu IPS Nicolae în mod excepţional, ca doi 
fraţi. Îndată după Revoluţia din 1989 ne-a restituit imediat 
catedrala greco-catolică din Lugoj și apoi rând pe rând 
toate bisericile și casele parohiale ce aparțineau de terito- 
riul canonic al Arhiepiscopiei de Timișoara; de asemenea 
ne-a restituit biblioteca și arhiva, care ne-au fost confiscate 
în anul 1948. La toate evenimentele mai importante care 
au avut loc în cadrul celor două Biserici, participarea celor 
doi ierarhi era reciprocă. 

A fost promotorul ecumenismului modern în partea de 
vest a României și nu numai. Privea unitatea Bisericii de 
mâine într-un mod profetic. Era cunoscut în toată lumea 
pentru viaţa și activitatea Sa ca un om al lui Dumnezeu. 
Plini de recunoștință pentru tot binele pe care l-a făcut 
Bisericii noastre și în mod particular Eparhiei Române Unite 
cu Roma, Greco-Catolice de Lugoj, lerarhul, clerul, persoa- 
nele consacrate și credincioșii acestei Eparhii roagă pe Cel 
cea înviat din morţi, Cristos, adevăratul Dumnezeul nostru, 
să dea odihnă veșnică adormitului serv al lui Dumnezeu 
Arhiepiscop și Mitropolit Nicolae. 

Sincere condoleanţe Mitropoliei Banatului și familiei 
îndoliate ! 

În veci pomenirea lui ! 

TALEXANDRU MESIAN 

Episcop de Lugoj 

Episcopia Română Unită cu Roma, 
Greco-Catolică de Lugoj 

Mesajul de condoleanţe al Academiei Române — 
Filiala Timișoara 


Înaltpreasfinţia Sa 

Mitropolitul Banatului Dr. Nicolae Corneanu, 

Membru de onoare al Academiei Române 

Născut la Caransebeș, într-o familie de preoți (tatăl a 
fostpreotla Biserica „Sfântul loan” din localitate, iar unchiul 
secretar al episcopului Miron Cristea, devenit ulterior Patri- 
arhul României) la data de 21 noiembrie 1923, tânărul 
Nicolae Corneanu urmează școala primară, gimnaziul și 
Liceul Traian Doda în Caransebeș. 

În perioada 1942-1946 frecventează, în paralel, cursu- 
rile Facultăţii de Teologie și ale Facultăţii de Litere și Filo- 
sofie ale Universităţii din București. După absolvire, se 
înscrie la doctorat avându-l conducător științific pe emi- 
nentul profesor teolog loan Coman, iar la 30 iunie 1949 
susține teza de doctorat cu tema „Viaţa și petrecerea Sfân- 
tului Antonie cel Mare. Începuturile monahismului creștin 
pe Valea Nilului” conferindu-i-se titlul științific de Doctor 
în teologie. 

După terminarea studiilor universitare și doctorale și 
până acum, la trecerea la cele veșnice, dr. Nicolae Comeanu 
își împarte viaţa și opera între Biserica Ortodoxă — păsto- 
rind credincioșii săi, școala teologică ortodoxă, fiind, pe 
rând, profesor la Seminarul teologic din Caransebeș și la 
Facultatea de Teologie din Sibiu, activitatea științifică, aca- 
demică, prin publicarea a numeroase cărţi, studii, articole 
cuvântări — și activitatea de om al cetăţii, spirit ilustru tră- 
itor contemporan al vieţii frământate, căutător și promo- 
tor al echlibrului interconfesional și interetnic timișorean, 
bănăţean și românesc, exemplu de înțelegere a concordiei 
interreligioase pentru mulţi înalții ierarhi ortodocși români 
și nu numai. 

În anul 1960 este hirotonoit preot de către PF Patriarh 
Teoctist, în acel timp episcop-vicar patriarhal, iar la 15 
decembrie în același an, Colegiul Electoral Bisericescîl alege 
episcop al Aradului, lenopolei și Hălmagiului. 

Se călugărește la Mănăstirea Cernica din apropierea 
Bucureștiului, la 12 ianuarie 1961, păstrând numele de 
Nicolae, iar la data de 15 ianuarie 1961, este hirotonit arhi- 
ereu în biserica „Sfântul Spiridon cel Nou” din București de 
către patriarhul Justinian, instalarea în funcţia de episcop 
al Aradului având loc la 22 ianuarie al aceluiași în catedrala 
episcopală din Arad. La 17 februarie 1962, Colegiul Electo- 
ralal Patriarhiei Române, îl alege Arhiepiscop al Timișoarei 
și Caransebeşului și Mitropolit al Banatului. 

Intronizarea s-a făcut duminică, 4 martie 1962, în cate- 
drala mitropolitană din Timișoara de către patriarhul Jus- 
tinian Marina și alți membri ai Sfântului Sinod, în prezenţa 
multor preoţi și credincioși din Banat. 

În cuvântarea rostită cu acest prilej, IPS Mitropolit Nico- 
lae spunea: „...În clipele acestea solemne fac juruinţă în 
fața Lui Dumnezeu și a voastră de a nu precupeţi nimic 


pentru împlinirea tuturor îndatoririlor ce-mi revin ca arhi- 
ereu, îndrumător și conducător al turmei duhovnicești ce 
mi s-a dat spre păstoriae, așa încât să pot spune mereu, ca 
altădată Cel căruia ne închinăm: „pe cei ce mi i-a dat... 
astfel i-am păzit că n-a pierit nici unul dintre ei (loan 17,12)” 

Urmare a neobositelor preocupări cărturărești, este ales 
în anul 1992 membru de onoare al Academiei Române. Ca 
membru de onoare al Academiei Române are o prodigi- 
oasă activitate academică în cadrul Filialei Tirnișoara a 
Academiei Române. 

Prezența Domniei Sale în Acadernia Română, ţinuta 
științifică remarcabilă, puntea trainică între știință și religie, 
a fostresimţită în permanenţă la toate manifestările știin- 
țifice prilejuite de Zilele Academice Timișorene sau cu alte 
ocazii, Dr. Nicolae Corneanu expunând lucrări remarcabile. 

l-a fost acordat titlul de Doctor honoris causa de către 
Institutul de Teologie Protestant din Cluj (1978), Universi- 
tatea Aurel Vlaicu din Arad (2003), Universitatea de Medi- 
cină și Farmacie din Timișoara (2003), Universitatea de Vest 
din Timișoara (2003). 

Este cetăţean de onoare al Timișoarei. 

Azi, 29 septembrie 2014, Înaltpreasfinţia Sa a trecut la 
cele veșnice. 

Dumnezeu să-l ia în grija Sa! 


ACADEMIA ROMÂNĂ, 
Filiala Timișoara 


Mesajul de condoleanţe al 
Facultăţii de Litere, Istorie și Teologie 
Universitatea de Vest din Timişoara 


Facultatea de Litere, Istorie și Teologie din cadrul Uni- 
versităţii de Vest din Timișoara își exprimă profundul regret 
pentru trecerea în lumea celor drepți a Înaltpreasfinţiei Sale 
dr. Nicolae Corneanu, Arhiepiscop al Timișoarei și Mitro- 
polit al Banatului, personalitate care, de aproape o jumă- 
tate de veac a vegheat, cu înțelepciune și răbdare asupra 
sufletelor credincioșilor bănăţeni. 

Viziunea sa a făcut posibilă înființarea și dezvoltarea 
școlii teologice timișorene, un pol important de educaţie 

și cultură spirituală în mijlocul lumii academice din vestul 
țării. 
Un pios omagiu din partea: 
Conf. dr. DANA PERCEC, Decan; 
Conf. dr. CODRUȚA GOȘA, Prodecan; 
Conf. dr.VALY CEIA, Prodecan; 
Lect. dr. DUMITRU TUCAN, Prodecan. 


PIZ azi 
. 


Mesajul de condoleanţe al Grupului Ecumenic de 
Rugăciune din Camera Deputaţilor 


30 septembrie 2014 


Preasfinţitului Paisie Lugojanul, Episcop-vicar al Arhie- 
piscopiei Timișoarei 
Preasfinția Voastră, 


Membrii Grupului Ecumenic de Rugăciune din Parla- 
mentul României au primit cu profundă durere vestea tre- 
cerii la cele veșnice a Înaltpreasfinţitului Nicolae Corneanu, 
Mitropolitul Banatului. 

În acest ceas de doliu pentru Biserica Ortodoxă Română, 
pentru toţi credincioșii pe care Înaltpreasfinţitul Nicolae 
i-a păstorit mai bine de jumătate de secol, rămâne veșnic 
în amintirea noastră, ca o mângâiere luminoasă a înaltu- 


lui ierarh, care a ostenit fără preget în slujba oamenilor și 
a lui Dumnezeu. 

Întristaţi, suntem alături de Preasfinţia Voastră și de toți 
enoriașii din cuprinsul Mitropoliei Banatului, la acest 
moment de grea încercare, când cel ce ne-a păstorit cu 
vrednicie și iubire este condus pe ultimul drum. 

Dumnezeu să-l odihnească în pace! 

Președinte executiv 

Prof. univ. dr. ing. PETRU ANDEA 
erai ga: HA, 

Mesajul de condoleanţe al 
Comunităţii Evreilor din Timişoara 


Către Mitropolia Banatului, 


Comunitatea evreilor Timișoara regretă profund pleca- 
rea dintre noi a IPS Nicolae Corneanu, Mitropolitului Bana- 
tului, personalitate remarcabilă a vieţii religioase și cultu- 
rale a Timişoarei. A fost un prieten excepțional, o inimă 
caldă și apropiată, care a pus, în compania regretatului 
Prim Rabim, Ernest Neumann, piatra de temelie a prieteniei 
interconfesionale din acest oraș. 

Îi vom păstra mereu amintirea privirii pline de înţelep- 
ciune, cuvintelor purtătoare de mesaje universale, faptelor 
aflate în beneficiul celor în nevoie de sprijin și alinare. 

Sincere condoleanţe! Să-i fie memoria binecuvântată! 

Dr. LUCIANA FRIEDMANN, 
Preşedintă Comunitatea Evreilor Timișoara 


1] 

Mesajul de condoleanţe al 
Brigăzii 18 Infanterie „„Banat” 


Către Arhiepiscopia Timișoarei, 
Preasfințitului Episcop-vicar Paisie Lugojanul, 


Vestea mutării la Domnul a Arhipăstorului nostru, Înalt- 
preasfinţitul Părinte Mitropolit dr. Nicolae Corneanu, ne-a 
umplut sufletele de tristeţe, întrucât ne despărțim vremel- 
nic de o mare personalitate a spiritualităţii și culturii noas- 
tre ortodoxe, de cel care mai bine de jumătate de secol, cu 
cinste, cu simţ de responsabilitate și cu dragoste faţă de 
cei încredinţaţi spre păstorire, a vegheat la mântuirea cre- 
dincioșilor bănăţeni. 

Personal, în numele militarilor Brigăzii 18 Infanterie 
„Banat” din Timișoara, adresez sincere condoleanţe tuturor 
celor care i-au fost apropiaţi Înaltpreasfinţiei Sale. 

Dumnezeu să-i facă veșnică pomenire! 

Cu profund regret, 


Colonel CRISTIAN DINULICĂ 
Comandantul Brigăzii 18 Infanterie, Banat” 


In memoriam, 
Mitropolit Dr. Nicolae Corneanu 


A plecat la Domnul încă un mare Dascăl al Bisericii 
Ortodoxe, Părintele Mitropolit Nicolae al Banatului (21 
noiembrie 1923-28 septembrie 2014) 

Un amfitrion al cunoașterii, al dilatării științei căre uni- 
versalitate, un mesager al eticii, prefăcute în moralitate, 
acesta a fost Nicolae Corneanu. 

A îndrăgit și a slujit gândirea critică, coerentă, elevată, 
aplicată și s-a străduit să arate că teologia Bisericii se înca- 
drează, în mod fericit, în paradigmele actualelor școli de 
gândire. Mai mult, a respectat discursul modernității, ară- 
tând însă că teologia, în replică la „tranzitivitatea” și „tezis- 
mul” contemporanităţii, eun discurs teodiceic, cosmogonic 
și antropogonic solid, coerent și articulat, revelat și reve- 
lant, întemeietor și mântuitor de suflete... 

Ispravnic a fost Mitropolitul Nicolae și în actvitatea pas- 
toral-misionară, pe care a fundamentat-o pe valori confir- 


mate și asumate de conștiința civică: pe dragoste, serozi- 
tate și discernământ, pe de o parte, iar pe de altă parte, pe 
sinceritate, discreţie și modestie. Și tot în acest domeniu al 
slujirii, a pus bazele unui construct pedagogic impresio- 
nant, bazat pe prelegeri academice, comunicările. și 
alocuțiunile, rostite și scrise, remarcându-se prin două note 
disctinte: substanţialitate și originalitate. De ce toate aces- 
tea? Pentru că, în subsidiarul ființei sale au fremătat, pe de 
o parte, bucuriile Duhului, iar pe de altă parte, harul lectu- 
rii, al unei citiri captivante și fascinante, în același timp. 

Asemenea bizantinilor celebri de altădată, Arhiereul 
Nicolae Corneanu a fost și un excelent reprezentat al 
„diplomaţiei” ortodoxe românești la nivel mondial. A avut, 
în această înaltă responsabilitate, darul și priceperea de a 
aduna, în jurul Adevărului mântuitor, teologii tuturor con- 
fesiunilor creștine — pe protestanți (de diverse orientări), și 
pe romano-catolici. lar dialogurile derulate în prezenţa sa 
stârnesc încă admiraţia tacită a  interlocutorilor, 
preopinenții de atunci subscriind reverențios la ideile Vlă- 
dicului Nicolae! 

Natura sa kalokagatiano-filocalică l-a plasat în galeria 
făpturilor aristocrate. Cu o fizionomie descălecată parcă 
din estetica misteriosului angelism și secondată de o 
conștiință racordată la sublimul divin, ilustrul Prelat a stâr- 
nit, pe bună dreptate, afecțiunea, admiraţia și prețuirea 
semenilor: a prefăcut orice împrejurare într-un festin 
solemn, într-o ambianța agreabilă; a metamorfozat, cu o 
măiestrie inconfundabilă, fie elitismul, fie simplismul inter- 
locutorilor într-o bucurie simplă. Și cum orice spirit imperial 
e nelipsit de umor, ironia subtilă, de o rafinată calitate și 
zâmbetul senin i-au fost mereu aproape, considerându-le 
- în detrimentul butaforiei și a comicului necuviincios și 
trivial — o distincţie sufletească, o „înseninare ce apropie 
chipul omului de cel al îngerilor” 


Nua considerat dezagreabilă lumea de dincolo de feres- 
trele Palatului mitropolitan, ci a admirat-o cu evlavie, cu 
bucurie și cu smerenie. A îndrăgit viața, comparând-o cu 
un interval, cu o distanţă ce separă atemporalitatea divină 
de veșnicia noastră, iar din credință a făcut un exercițiu 
colocvial: răspunsul prompt și entuziast al omului la che- 
marea lui Dumnezeu. 

A fost un luptător. Nu a acceptat învingerile. A sfidat 
până și formele tiranice ale suferinţei fizice din ultimii ani, 
convins că „Dumnezeu dă omului atât cât poate duce" A 
înțeles rolul educativ și desăvârșitor al necazului. A stăruit 
prin a cere semenilor să aibă curajul de-a fi, deopotrivă, 
încrezători în ei înșiși și în incomensurabila dragoste a lui 
Dumnezeu. Și nu a fost nicio clipă „terorizat” de mulțimea 
amintirilor și nici obosit de mărturisirea lor. Dimpotrivă, 
le-a depănat, totdeauna, cu farmec, eleganță și sinceritate. 
A folosit memorialul ca suport pentru devenire și împlinire, 
pentru desăvârșirea de sine și a altora. Nu a fost, deci, un 
paseist, ci un activist. 

Părintele Mitropolit Nicolae a plecat la întâlnirea car- 
dinală cu Domnul, la evaluare, la „cântărirea” vredniciei 
oricărei vieți. A plecat temător sau surâzător? Dumnezeu 
ne-o va spune, la sorocul potrivit... 

Dumnezeu să-l ierte și să-l așeze alături de aleșii Săi! 


Preot conf. dr. Nicolae Morar, 
Coordonator al Catedrei de Teologie Ortodoxă — 
Universitatea de Vest din Timișoara 


S-a oprit o inimă mare 


În dimineaţa zilei de 29 septembrie 2014, cu profundă 
durere am aflat că în cursul nopții, la ora 23:10, a trecut la 
cele veșnice Inaltpreasfinţitul Părinte Arhiepiscop al Timi- 
șoarei și Mitropolit al Banatului dr. Nicolae Corneanu, la 
frumoasa vârstă de aproape 91 de ani. 

Dintre aceștia 71 de ani i-a împlinit întru slujire preo- 
țească, ca diacon, preot și 53 de ani ca arhiereu, din care 52 
de ani ca mitropolit al Banatului. O mare parte a acestei 
slujiri a fost trăită în anii dictaturii comuniste, când Biserica 
a fostobligată să-și restrângă activitatea. Cu toate acestea, 
în Banatviaţa Bisericii a continuat: deși religia a fost scoasă 
din programa școlară, a continuat să fie predată în Biserică. 
După 1989, activităţile Bisericii s-au înmulţit, atât în plan 
spiritual cât și în plan social-misionar, deoarece Înaltprea- 
sfințitul Mitropolit Nicolae a reușit să biruie toate obstacolele 
inerente unor schimbări atât de profunde. 

Astfel, în 2 mai 1991, cu binecuvântarea Părintelui 
Mitropolit, s-a reînființat Societatea Femeilor Creștin-Orto- 


doxe din Timișoara, care a funcţionat ca și filială a Socie- 
tăţii Naţionale a Femeilor Ortodoxe din România până în 
28 februarie 2005 când, în Adunarea Generală, s-a hotărât 
constituirea acesteia ca asociaţie cu statut juridic propriu. 

Înfiinţarea Societăţii Femeilor Creștin-Ortodoxe din 
Timișoara a însemnatreluarea unei tradiţii locale, în amin- 
tirea a două societăţi a femeilor ce au funcţionat în orașul 
de pe Bega până în 1948 — și anume societatea „Sfânta 
Maria' a femeilor din parohia Iosefin întemeiată de vred- 
nicul de pomenire preotul loan Imbroane în anul 1936, și 
societatea „Sf. Ecaterina” care și-a desfășurat activitatea 
în cadrul liceului „Carmen Silva” din Timișoara. 

Activităţile cultural-religioase și social-caritative ale 
Societaăţii Femeilor Creștin-Ortodoxe din Timișoara s-au 
derulat cu binecuvântarea şi îndrumarea Înaltpreasfinţi- 
tului Părinte Mitropolit Nicolae care, atunci când îi permi- 
tea timpul și starea sănătăţii, participa la toate întâlnirile 
noastre. 

Trecerea Înaltpreasfinţiei Sale la cele veșnice înseamnă 
pentru noi pierderea unui părinte duhovnic și îndrumător 
plin de har, cu o bogată activitate teologică, științifică, 
pastoral-misionară, filantropică și ecumenică. 

Bunul Dumnezeu să-L odihnească cu drepții în Împă- 
răția Sa pe al nostru Părinte Mitropolit, al tuturor de bine 
voitor și pururea fierbinte către Domnul rugător. 


Prof. DOINA SERACIN 
Președinta Societăţii Femeilor Creştin-Ortodoxe 
Filiala Timișoara 

X 

Potrivit rânduielii specifice, pe întreaga perioadă 
până în ziua înmormântării, la Catedrala Mitropolitană 
s-au săvârșit slujbe de pomenire pentru Mitropolitul 
Banatului, iar clericii, monahii şi monahiile din cuprinsul 
eparhiei au citit neîncetat din Psaltire. Slujba de 
înmormântare a Părintelui Mitropolit s-a stabilit pentru 
ziua de miercuri, 1 octombrie, urmând a fi săvârşită de 
către Preafericitul Părinte Daniel, Patriarhul Bisericii Ort- 
odoxe Române, înconjurat de un sobor de ierarhi din 
Sfântul Sinod. Sfânta şi Dumnezeiasca Liturghie se va 
săvârşi de la ora 9:00, urmând ca de la ora 11:00 să fie 
săvârşită prohodirea vrednicului de pomenire Mitropolit. 

Conform Statutului pentru organizare şi funcţionare 
a Bisericii Ortodoxe Române, Locţiitor de Arhiepiscop al 
Timişoarei şi Mitropolit al Banatului este Preafericitul 
Părinte Daniel, Patriarhul Bisericii Ortodoxe Române, 
care va fi pomenit la toate slujbele din Arhiepiscopia 
Timişoarei, până la alegerea noului chiriarh canonic. 

X* 

Trupul neînsufleţit al Înaltpreasfinţitului Mitropolit 
Nicolae Corneanu, a fost transportat luni, 29 septembrie, 
de la reşedinţa mitropolitană la Catedrala Mitropolitană, 
în cadrul unei procesiuni solemne, la care au luat parte 
Preasfinţitul Părinte Paisie Lugojanul, Episcop-vicar al 

Arhiepiscopiei Timişoarei, consilierii şi angajaţii de la 
Centrul eparhial, protopopii eparhiei, preoţii din Timişo- 
ara, oficialități locale şi numeroşi credincioşi timişoreni. 
Alături de clericii şi credincioşii timişeni, la slujba de 
pomenire de la Catedrala Mitropolitană au participat 
oficialități locale şi centrale, în frunte cu dl. Victor Opas- 
chi, secretar de stat pentru Culte şi dl. Nicolae Robu, 
primarul Municipiului Timişoara. De asemenea, de faţă 
a fost şi Preasfinţitul Episcop Martin Roos, al Episcopiei 
romano-catolice de Timișoara. 

În după-masa aceleiași zile, Preasfinţitul Lukian, Epis- 
copul Eparhiei Ortodoxe Sârbe din Ungaria şi Adminis- 
trator al Eparhiei Sârbe din Timişoara, a săvârşit la 
căpătâiul Mitropolitului Nicolae o slujbă de pomenire. 
Totodată, Preasfinţitul Părinte Lukian a transmis mesajul 
de condoleanţe al Preafericitului Părinte Irineu, Patriar- 
hul Serbiei, spunând că, Înaltpreasfinţitul Părinte Mitro- 
polit Nicolae, ani buni la rând, a avut grijă şi de poporul 
drept credincios sârb şi de slujitorii săi din cuprinsul 
Episcopiei sârbe de Timişoara, fiind acela care a hirotonit 
preoţii sârbi în vreme de restrişte, atunci când episcopii 
sârbi nu puteau veni în România, deoarece regimul 
comunist-ateu interzicea aceasta. Cu durere în inimă, 
noi toţi suntem alături de fraţii noştri, de Biserica Orto- 
doxă Română, de clericii şi credincioşii Mitropoliei Banat- 
ului şi ne rugăm Bunului şi Milostivului Dumnezeu să 
primească sufletul nobil al Înaltpreasfinţitului Părinte 
Mitropolit Nicolae al Banatului în Împărăţia Sa!” 

În seara zilei de 29 septembrie Preasfinţitul Episcop- 
vicar Paisie Lugojanul a săvârșit în catedrală, împreună 
cu mai mulți clerici, o slujbă de pomenire. 

Până în ziua înmormântării mii de clerici și credincioși 
s-au perindat pe la catafalcul Mitropolitului Banatului, 
aflat în catedrala mitropolitană, unde s-a citit neîncetat 
Psaltirea şi s-au săvârșit mai multe slujbe de pomenire. 

X* 

În dimineaţa zilei înmormântării, la reşedinţa mitro- 
politană, în prezenta Preafericitului Părinte Patriarh 
Daniel, a Preasfinţitului Epicop-vicar Paisie Lugojanul și 
a Permanenţei Consiliului Eparhial, s-a deschis testamen- 
tul Înaltpreasfinţitului Mitropolit Nicolae Corneanu, pe 
care îl publicăm în continuare: 


Mărturie testamentară 


Mă aflu la o vârstă înaintată, când sunt conștient de 
apropierea sfârșitului. În aceste momente simt nevoia de a 
mărturisi recunoştinţa către Atotputernicul Dumnezeu care 
mi-a dăruit o viață îndelungată, părinţilor care m-au avut 
în grija lor tot timpul, învăţătorilor, profesorilor și ierarhilor 
care m-au îndrumat, Bisericii care m-a ţinut la sânul ei și 
bunilor credincioși care m-au iubit, iar eu i-am reprezentat. 

De-a lungul anilor am fost diacon, preot, monah, ierarh 
și profesor, străduindu-mă să împlinesc toate cele bineplă- 


cute Domnului. Pe lângă propovăduirea Evangheliei Mân- 
tuitorului Hristos m-am ostenit să fac numai bine tuturor. 
Nu știu în ce măsură am reușit și de aceea, pentru cele 
neîmplinite, cer Bunului Dumnezeu și oricui din semenii 
mei iertare. 

Pe tot parcursul vieţii am adunat bunurile de care 
aveam nevoie și mai ales cărți de tot felul, care m-au înţe- 
lepțit și care mi-au luminat calea vieţii. De fapt e singurul 
bun care mi-a aparținut, la orice altceva renunțând de 
bună voie. 

Acum, la încheierea vieţii, doresc să se ştie că tot ce mi-a 
aparţinut, inclusiv cărţile și orice documente sau obiecte, 
le las Bisericii, prin intermediul Arhiepiscopiei Timișoarei, 
celor ce-mi urmează. 

Rog pe Atotputernicul Dumnezeu să contribuie la ale- 
gerea unui ierarh corespunzător care să continue cele între- 
prinse până acum, spre folosul Bisericii și al credincioșilor. 


Timișoara, la 8 septembrie 2011 


+ Mitropolit Nicolae Corneanu 


Xk 


Slujba înmormântării a fost oficiată de Preafericitul 
Părinte Daniel, Arhiepiscopul Bucureștilor, Mitropolitul 
Munteniei și Dobrogei, Locţiitor de Mitropolit al Bana- 
tului și Locţiitor al tronului Cezareei Capadociei și Patri- 
arhul României, în ziua de 1 octombrie 2014, în Catedrala 
Mitropolitană din Timișoara. 

Înainte de această slujbă s-a oficiat după rânduiala 
înmormântării episcopilor în Biserica Ortodoxă Sfânta 
Liturghie Arhierească. Ea a fost oficiată de un sobor de 
ierarhi în frunte cu Înaltpreasfinţitul Părinte Laurenţiu, 
Mitropolitul Ardealului, iar din soborul ierarhilor au făcut 
parte: ÎPS Serafim, Arhiepiscopul Ortodox Român al Ger- 
maniei, Austriei şi Luxemburgului şi Mitropolitul Ortodox 
Român al Germaniei, Europei Centrale şi de Nord, ÎPS 
Timotei, Arhiepiscopul Aradului, PS Lukian, Episcopul 
ortodox sârb al Ungariei şi administrator al Vicariatului 
ortodox sârb din Timişoara, PS Lucian, Episcopul Caranse- 
beşului, PS Sofronie, Episcopul Ortodox Român al 

Oradiei, PS Daniil, Episcop-locţiitor al Episcopiei Daciei 
Felix, PS Siluan, Episcopul Ortodox Român al Ungariei. 
La slujbă au luat parte clerici, monahi şi monahii de la 
parohiile şi mănăstirile din cuprinsul Mitropoliei Banat- 
ului, studenţi teologi, profesori de Teologie şi elevi sem- 
inarişti de la instituţiile de învăţământ teologic din cele 
trei eparhii ale Mitropoliei, reprezentanţi ai Casei Regale 
a României, oficialități locale şi centrale, precum şi un 
număr impresionant de credincioşi din întreg Banatul 
şi nu numai. 

De asemenea, au fost prezenţi reprezentanţi ai 
cultelor şi ale celorlalte confesiuni şi denominaţiuni creş- 
tine din Timişoara şi din alte oraşe importante ale ţării. 
Răspunsurile liturgice au fost date de corul “Epifania”al 
Protopopiatelor Timişoara | şi II. 

După Sfânta Liturghie s-a săvârșit slujba înmormân- 
tării de Preafericitul Părinte Patriarh Daniel alături de 
care au slujit următorii ierarhi: ÎPS Teofan, Arhiepiscopul 
Iaşilor şi Mitropolitul Moldovei şi Bucovinei, ÎPS Lauren- 
ţiu, Arhiepiscopul Sibiului şi Mitropolitul Ardealului, ÎPS 
Andrei, Arhiepiscopul Vadului, Feleacului și Clujului şi 
Mitropolitul Clujului, Maramureșului şi Sălajului, ÎPS 
Serafim, Arhiepiscopul Ortodox Român al Germaniei, 
Austriei și Luxemburgului şi Mitropolitul Ortodox Român 
al Germaniei, Europei Centrale şi de Nord , ÎPS Calinic, 
Arhiepiscopul Argeșului și Muscelului, ÎPS Timotei, Arhi- 
episcopul Aradului, ÎPS loan, Arhiepiscop onorific, Epi- 
scopul Covasnei și Harghitei, PS Lukian, Episcopul orto- 
dox sârb al Ungariei și administrator al Vicariatului 
ortodox sârb din Timișoara, PS Lucian, Episcopul Caran- 
sebeșului, PS Sofronie, Episcopul Ortodox Român al 
Oradiei, PS Nicodim, Episcopul Severinului și Strehaiei, 
PS Gurie, Episcopul Devei și Hunedoarei, PS Daniil, Epi- 
scop-locţiitor al Episcopiei Daciei Felix, PS Siluan, Epi- 
scopul Ortodox Român al Ungariei, PS Macarie, Episco- 
pul Ortodox Român al Europei de Nord, PS Paisie 
Lugojanul, Episcop-vicar al Arhiepiscopiei Timișoarei. 
Răspunsurile la slujbă au fost date de corala catedralei 
mitropolitane și de grupul psaltic Teophoros al Arhiepi- 
scopiei Timișoarei. 

La finalul slujbei, Patriarhul României, Preafericitul 
Părinte Daniel a rostit următorul cuvânt: 


Înaltpreasfinţiile și Preasfinţiile Voastre, 

Onoraţi reprezentanți ai autorităţilor locale și centrale, 
Onoraţi reprezentanţi ai cultelor religioase, 
Preacuvioși și preacucernici Părinți, 

Preacuvioși Părinţi și preacuvioase Maici, 

lubiţi credincioși și credincioase, 


Mesajul luminos al Ortodoxiei, cuprins în slujba de 
înmormântare a celor răposaţi, arată valoarea supremă a 
învierii omului pentru a trăi veșnic cu sufletul și cu trupul în 
Împărăţia lui Dumnezeu (cf. loan 5, 29 și | Corinteni 5, 1). 


Fiind creat după chipul lui Dumnezeu Cel nemuritor (cf; 
Facerea 1, 27), sufletul omului este nemuritor (cf; lov 12, 10; 
Daniel 5, 23; Ecclesiast 12, 7; Matei 22, 31-32; 17, 3-4; Luca 
9, 30-32; 23, 43). Credinţa puternică în Învierea lui Hristos 
este în Ortodoxie și credinţă puternică în învierea tuturor 
oamenilor. De aceea, Crezul pe care îl mărturisim în Biserică 
se încheie cu aceste cuvinte „aştept învierea morților și 
viaţa veacului ce va să fie” 

Hristos Cel înviat din morţi este numit în Sfânta Scrip- 
tură „începătură (a învierii) celor adormiţi” (I Corinteni 1, 
18) sau „întâi născut între mulţi fraţi” (Romani 8, 29), de 
aceea Învierea lui Hristos este vedere duhovnicească sau 
icoană profetică a învierii de obște a tuturor oamenilor. 

Însă învierea de obşte sau universală, la fel ca Învierea 
lui Hristos, nu este revenire la viața pământească 
amestecată cu suferință şi stricăciune, ci începutul unei alte 
vieţi: viața cerească și veșnică pentru suflet și pentru trup. 
În acest înţeles Sfântul Apostol Pavel spune: „precum toţi 
(oamenii) mor în Adam, așa vor învia toți în Hristos” (1 
Corinteni 15, 22), iar, „vrăjmașul cel din urmă, care va fi 
nimicit, este moartea” (Il Corinteni 15, 26). 


Legătura dintre adevărul Învierii lui Hristos și adevărul 
învieriioamenilor este atâtde puternică, încât cine nu primește 
adevărul Învierii lui Hristos respinge și adevărul învierii celei 
de obște sau universale, iar cine crede în Învierea lui Hristos 
trebuie să mărturisească și credinţa în învierea morţilor. 

Vedem, așadar, că taina Învierii lui Hristos şi a omenirii 
întregi este inima Evangheliei propovăduită de Apostoli și 
temelia credinţei mărturisită de Biserică. 

Sfânta Scriptură ne învaţă că învierea morţilor se va 
realiza când Hristos va veni cu slavă și putere multă, ca să 
judece viii și morţii: „Vine ceasul când toţi cei din morminte 
vor auzi glasul Lui (Hristos) și vor ieși cei care au făcut cele 
bune, spre învierea vieţii, iar cei care au făcut cele rele, spre 
învierea judecății” (cf. loan 5, 28-29; cf. Matei 16, 27; 25, 
31-46; Romani 14, 10; II Corinteni 5, 10; | Tesaloniceni 4, 
13-17; Il Tesaloniceni 1, 7-10). 

Lumina care leagă taina învierii morţilor, a judecății sau 
aevaluării faptelor săvârșite în lume și bucuria vieții veșnice 
este lumina însăși a vieţii și lucrării Bisericii în lume. Cuvin- 
tele Scripturii ne arată că lumina pe care omul o adună în 

sufletul său nemuritor în timpul vieţii pământești o ia cu el 
după moartea trupească. Dar această lumină nu rămâne 
cu totul ascunsă oamenilor, ci se arată parțial încă din tim- 
pulvieţii sale pe pământ. Această lumină este lumina vir- 
tuţilor sau a roadelor Duhului Sfânt în om (cf. Galateni 5, 
22-23), este lumina harului dumnezeiesc pe care omul 
credincios l-a făcut roditor prin credinţă puternică, prin 
cuvinte ziditoare și prin faptele iubirii milostive și smerite. 

O astfel de lumină, exprimată în dragostea de Dumne- 
zeu și de oameni, ne-a arătat-o, prin cuvânt și faptă, Înalt- 
preasfinţitul Părinte Nicolae, Mitropolitul Banatului. El s-a 
născut în ziua de prăznuire a Intrării Maicii Domnului în 
biserică, la data de 21 noiembrie 1923. lar astăzi se înmor- 
mântează la o altă sărbătoare a Maicii Domnului, și anume 
Acoperământul Maicii Domnului. Între anii 1942-1946 a 
urmat cursurile Facultăţii de Teologie Ortodoxă din Bucu- 
rești. După absolvirea facultăţii s-a înscris la doctorat, iar 
în 30iunie 1949a susţinutteza cu titlul: „Viaţa și petrecerea 
Sfântului Antonie cel Mare. Începuturile monahismului 
creștin pe Valea Nilului” sub coordonarea regretatului preot 
profesor loan G. Coman. 

A primit îngerescul chip alcălugăriei la mănăstirea Cer- 
nica din apropierea Bucureștilor, la data de 12 ianuarie 
1961, păstrând numele de Nicolae. A fost hirotonit arhiereu 
în biserica „Sfântul Spiridon Nou” din București, la data de 
15 ianuarie 1961, de către Patriarhul Justinian Marina și 
întronizat în demnitatea de Episcop al Aradului, la 22 ianu- 
arie 1961, în Catedrala episcopală din Arad. 


La data de 17 februarie 1962, a fost ales în scaunul 
vacant de Arhiepiscop al Timișoarei și Caransebeşului și 
Mitropolit al Banatului. Întronizarea a avut loc duminică, 
4 martie 1962, în Catedrala mitropolitană din Timișoara, 
săvârșită de către Patriarhul Justinian Marina și alţi ierarhi 
ai Sfântului Sinod, în prezenţa multor preoți și credincioși 
din Banat. 

Din cei aproape 91 de ani ca vârstă a Mitropolitului 
Nicolae Corneanu, 71 de ani i-a împlinit întru slujire preo- 
țească, fiind hirotonit diacon (1943), preot (1960) și arhie- 
reu (1961). O mare parte a acestei slujiri sacerdotale a fost 
trăită în anii dictaturii comuniste, când Biserica era con- 
trolată și obligată să-și restrângă activităţile sale doar la 


viaţa liturgică. Totuși, în pofida multor opreliști, viaţa Bise- 
ricii a continuat, deoarece credința din popor a fost mai 
tare decât ideologia ateistă. lar după schimbările din anul 
1989, activităţile Bisericii s-au intensificat și multiplicat în 
plan spiritual și social misionar, deoarece au apărut noi 
șanse, dar și noi cerinţe și probleme în societatea aflată în 
tranziţie spre capitalism, marcată de individualism, proze- 
litism, secularizare, emigrație și alte fenomene noi. 

Toate aceste aspecte au fost privite cu multă atenţie și 
responsabilitate de către Mitropolitul Nicolae al Banatului, 
care s-a remarcat prin opera sa teologică și culturală 
bogată, cuprinsă în 28 de volume, rigoarea administrativă 
și deschiderea spre cooperare cu alții în plan religios, cul- 
tural și social. 

Activităţile sale de Arhiepiscop și Mitropolit s-au con- 
cretizat în edificii noi la Centrul eparhial, la Seminarul Teo- 
logic din Caransebeș, la protopopiate, biserici de mir noi și 
mănăstiri noi, activitate editorială și publicistică, înființarea 
unei Facultăţi de Teologie, instituţii și programe social- 
filantropice, activităţi cu tineretul, relații cu Universităţi din 
Banat, relaţii deosebite cu Casa Regală, cu oameni de cul- 
tură, cu instituţii media etc. 


Ca fiu duhovnicesc al eparhiei păstorite de 
Înaltpreasfinţitul Părinte Nicolae Corneanu, am primit sfat 
și ajutor părintesc în vremea studiilor universitare de la 
Sibiu și București. lar pe când eram conferenţiar la Institu- 
tul Ecumenic de la Bossey (1980-1988) ne-a adresat în 
repetate rânduri invitaţia de a-i deveni colaborator apro- 
piat, ceea ce s-a realizat în februarie 1990, când, la reco- 
mandarea sa, Sfântul Sinod al Bisericii Ortodoxe Române 
ne-a ales Episcop Vicar al Arhiepiscopiei Timișoarei, cu titlul 
de Lugojanul, fiind hirotonit la 4 martie 1990 în această 
Catedrala Mitropolitană. 

Am admirat atunci disciplina, corectitudinea și ordinea 
în administraţia eparhială. 

Ierarh venerabil al Sfântului Sinod al Bisericii Ortodoxe 
Române, distins om decultură, promotor al valorilor nepie- 
ritoare ale credinţei în dialogul cu alte Biserici, culturi și 
popoare, și susținător al eforturilor de apropiere între creș- 
tini, Înaltpreasfinţitul Părinte Mitropolit Nicolae Corneanu 
a primit de la Dumnezeu numeroase daruri pe care le-a 

cultivat cu simţul responsabilităţii, oferind și altora, cu 
mărinimie, bucurii din bucuriile duhului, roade ale talan- 
tului înmulțit întru slava lui Dumnezeu și spre binele Bise- 
ricii și al societății. 

Perioada de împreună slujire la Timișoara și apoi de 
împreună slujire a Bisericii în cadrul Sfântului Sinod, ni-l 
readuc în amintire ca pe un ierarh erudit, cu orizonturi largi, 
deschis spre dialog, elegant în comportament, generos cu 
alții, dar exigent cu sine și evitând sistematic lauda de sine 
și etalarea meritelor proprii. Era greu de găsit în reședința 
saun portretcu chipul său! lmpunea respect chiar și atunci 
când era familiar. În lupta cu boala şi suferinţa a fost discret 
și mult răbdător, biruind adesea durerea printr-un puternic 
simţ al datoriei de-a sluji Biserica. 

Pentru lumina pe care Arhiepiscopul și Mitropolitul 
Nicolae al Banatului o lasă acum moștenire spirituală Bise- 
ricii și poporului român, cu profundă recunoștință și pre- 
țuire, ierarhi, cler și popor ne rugăm împreună lui Dumne- 
zeu, Părintelui luminilor, de la Care vine toată darea cea 
bună și tot darul desăvârșit (cf. lacob 1, 17) să așeze sufle- 
tul său împreună cu drepții, în lumina neînserată și pacea 
netulburată a Împărăției Preasfintei Treimi, în fericirea 
vieţii cerești, „unde drepții ca luminătorii vor străluci!” 

Veșnica lui pomenire din neam în neam! 

Apoi a urmat cuvântul Preaonoratului Părinte vicar 
eparhial dr. lonel Popescu, din partea clerului și 
credincioșilor din Arhiepiscopia Timișoarei: 


Preafericite Părinte Patriarh, 
Înaltpreasfinţiile și Preasfinţiile Voastre, 
Onoraţi reprezentanți ai cultelor religioase, 
Stimate oficialități centrale și locale, 
Preavenerabilă Adunare Eparhială, 
Preacuvioși și preacucernici părinţi, 
Preacuvioase maici, 

Îndurerată familie, 

Întristaţi credincioși şi credincioase, 


Duminică, 28 septembrie 2014, la ora 23:10, o veste 
tristă a străbătut cu repeziciune Banatul de la un capăt la 
altulși s-a răspândit imediat, în toată ţara. Înaltpreasfinţitul 
Părinte Arhiepiscop și Mitropolit Nicolae Corneanu, ierarhul 


care a scris o pagină atât de frumoasă în istoria Bisericii 
noastre bănăţene, a trecut la Domnul, după o perioadă de 
grea suferință, cu câteva săptămâni înainte de a împlini 
venerabila vârstă de 91 de ani. Catedrala mitropolitană 
din Timișoara, unde Înaltpreasfinţia Sa a slujit vreme de 
jumătate de secol și toate bisericile eparhiei au arborat 
steagul de doliu, iar clopotele nu au vestit, de data aceasta, 
sosirea ierarhului la sfintele slujbe, ci plecarea lui la ceruri. 
Preoţii, monahii și credincioșii Arhiepiscopiei Timișoarei, 
adunați în sfintele locașuri, înalță rugăciuni pentru ierarhul 
„iubitor de străini, iubitor de bine, înțelept, drept, cuvios, 
cumpătat” (Tit 1, 8) care, timp de 71 de ani, a slujit „cu timp 
și fără de timp” (2 Timotei 4, 2) „Biserica lui Dumnezeu, pe 
care a câștigat-o cu însuși sângele Său” (Fapte 20, 28), ca 
diacon, preot, profesor de Teologie, secretar, consilier epar- 
hial, episcop eparhiot, arhiepiscop și mitropolit. 

Cu inimile cernite de durere, încercăm acum, în numele 
familiei, al membrilor Adunării Eparhiale, al clericilor și al 
mirenilor din administraţia eparhială, al părinţilor proto- 
popi și stareţi și al tuturor credincioșilor, să aducem un pios 
omagiu regretatului nostru arhipăstor, unul dintre cei mai 
cunoscuți și apreciaţi ierarhi ai Bisericii Ortodoxe Române, 
eminent teolog, traducător de opere patristice, om de cul- 
tură și personalitate charismatică, spirit practic și enciclo- 
pedic, ecumenist cunoscut în ţară și peste fruntariile aces- 
teia. Însă, aşa după cum scria Sfântul Grigorie de Nazianz 
în cunoscutul său „Elogiu funebru al lui Chesarie”,nu vom 
deplânge pe cel plecat dintre noi mai mult decât trebuie 
[...], nici nu-lvom lauda peste măsură, deși un discurs închi- 
natlui [...] ar fi un dar preţios și foarte potrivit pentru omul 
instruit care a fostel...! Ne vom strădui, aşadar, să amintim 
despre „demnitatea sufletului” său, în speranța că vom 
„aduce mângâierea meritată celor ce plâng și suferă” pen- 
tru a îndrepta „gândirea tuturor de la cele trupești și trecă- 
toare, la cele sufletești și veșnice” 

Născut la 21 noiembrie 1923, la Caransebeș, în familia 
preotului Liviu Corneanu, care a murit de tânăr, Nicolae 
Corneanu își va petrece copilăria alături de mama sa, Elena, 
care i-a insuflat dragostea față de cele sfinte și față de valo- 
rile spirituale ale Bisericii și ale neamului nostru românesc. 
O influenţă benefică a exercitat asupra tânărului Nicolae 
unchiul său, diaconul Cornel Corneanu, cărturar de seamă 

vicepreședinte al Camerei Deputaţilor, despre care regre- 
tatul nostru părinte mitropolit vorbea adeseori cu admiraţie 
și recunoștință. 

După finalizarea studiilor la cunoscutul liceu „Traian 
Doda” din Caransebeș, Nicolae Corneanu se înscrie la 
Facultatea de Teologie din București, ale cărei cursuri le 
frecventează între anii 1942-1946, perioadă în care s-a 
aplecat, în mod cu totul deosebit, asupra studiilor patris- 
tice. De altfel, vocaţia teologică a viitorului ierarh s-a între- 
zărit încă din anii studenţiei, când a publicat primele arti- 
cole despre spiritualitatea patristică. Conștientizând că 
cercetarea operelor Sfinţilor Părinţi nu este posibilă fără 
acumularea unei cunoașteri temeinice a filosofiei antice și 
a limbilor clasice , studentul Nicolae Corneanu s-a înscris 
la Facultatea de Filosofie, și apoi, la cea de Litere, secția 
Filologie clasică (1946-1948). 

La Crăciunul anului 1943 este hirotonit diacon celib de 
către episcopul Veniamin Nistor al Caransebeşului, în anul 
1946 obține licenţa în Teologie și, imediat, se înscrie la cur- 
surile de doctorat, pe care le finalizează în anul 1949. Teza 
de doctorat, „Viaţa și petrecerea Sfântului Antonie cel Mare. 
Începuturile monahismului creștin pe Valea Nilului” ela- 
borată sub îndrumarea științifică a cunoscutului patrolog, 
pr.prof. dr. loan G. Coman, a fost promovată în data de 30 
iunie 1949, cu calificativul „magna cum laude" „Foaia Arhi- 
diecezană” a Arhiepiscopiei Ortodoxe Române a Timișoarei 
și Caransebeşului (nr. 5/ 10 iunie 1949, p. 7) informa atunci 
cititorii asupra performanţei reușite de tânărul teolog 
caransebeșean astfel: „Înzestrat cu alese calităţi intelectu- 
ale și o rară distincţie sufletească, îmbinând erudiţia cu 
curăţenia vieții, demnitatea cu blândeţea, tânărul doctor 
în Teologie se bucură de unanime simpatii în Arhiepiscopia 
noastră. De aceea, promovarea P C. Sale la cel mai înalt 
titlu academic a umplut de bucurie sufletul celor care-l 
cunosc. Transmitem, și pe această cale, P. C. Arhidiacon 
Nicolae Corneanu sincere felicitări” 

Reîntors în Banatul natal, proaspătul doctor în Teologie 
funcţionează ca profesor la Academia Teologică din 
Caransebeș până la desființarea acesteia și a Episcopiei 
Caransebeşului, apoi ocupă funcţiile de secretar, referent 
principal și consilier cultural la Arhiepiscopia Timișoarei și 


Caransebeşului. În aceşti ani, a continuat activitatea 
științifică și de cercetare teologică, publicând numeroase 
articole și studii în periodicele bisericești bănăţene, care 
așteaptă să fie adunate în volum. Din anul 1956, revine ca 
profesor la Seminarul teologic din Caransebeș, iarla 1 mar- 
tie 1959 devine conferenţiar universitar la Institutul teolo- 
gic de Grad universitar din Sibiu. Dăruit de Părintele ceresc 
cu mulți talanţi, arhid. conf. Nicolae Corneanu s-a remarcat 
ca un cadru didactic foarte bine pregătit, serios, ale cărui 
prelegeri de înaltă ţinută academică, extrem de concise, 
bogat documentate și însoţite de o bibliografie impresio- 
nantă, erau ascultate cu interes de către studenţi, ceea ce 
a contribuit, în mod evident, la sporirea prestanţei dobân- 
dite la București, Caransebeș și Timișoara. 


Rei 1. 


Calitățile intelectuale și morale, cultura teologică și 
laică, prestigiul științific confirmat de numeroasele mate- 
riale publicate, l-au adus în atenţia ierarhiei superioare 
bisericești, așa încât, în luna august a anului 1960, va fi 
hirotonit preot de către viitorul patriarh, Teoctist Arăpașu, 
pe atunci episcop vicar patriarhal, iar la 15 decembrie, 
același an, Colegiul Electoral Bisericesc îl alege episcop al 
Aradului, lenopolei și Hălmagiului. S-a călugărit la mănăs- 
tirea Cernica, la 12 ianuarie 1961, păstrând numele de 
Nicolae, și a fost hirotonit arhiereu în biserica „Sfântul Spi- 
ridon Nou” din București, la 15 ianuarie 1961, de către 
patriarhul Justinian Marina, împreună cu alţi doi ierarhi, 
instalarea în istoricul scaun episcopal al Aradului având 
loc la 22 ianuarie, același an. După numai un an de păsto- 
rire la Arad, a fost ales de Colegiul Electoral Bisericesc în 
înalta demnitate de Arhiepiscop al Timișoarei și 
Caransebeşului și de Mitropolit al Banatului. Instalarea 
Înaltpreasfinţiei Sale s-a făcut duminică, 4 martie 1962, în 
catedrala mitropolitană din Timişoara, de către patriarhul 
Justinian Marina și alți membri ai Sfântului Sinod, în 
prezența multor preoți și credincioși din Banat. În cuvân- 
tarea rostită cu acel prilej, regretatul nostru mitropolit 
spunea: „... în clipele acestea solemne fac juruinţă în faţa 
lui Dumnezeu și a voastră de a nu precupeţi nimic întru 
împlinirea tuturor îndatoririlor ce-mi revin ca arhiereu, 
îndrumător și conducător al turmei duhovnicești ce mi s-a 
dat spre păstorire, așa încât să pot spune mereu, ca altă- 

dată Cel Căruia ne închinăm: «pe cei ce Mi i-ai dat... astfel 
i-am păzit că n-a pierit niciunul dintre ei» (loan 17, 12)" 

Devenit mitropolit al Banatului, luminatul nostru ierarh 
valorifică pregătirea teologică și culturală de excepție și 
cunoștințele în domeniul limbilor clasice, în scopul conti- 
nuării activităţii științifice şi de cercetare în arealul vast al 
Teologiei, și, mai ales, al vechii literaturi creştine. Având o 
capacitate de muncă ieșită din comun, mitropolitul Nico- 
lae „a făcut din noapte zi” lucrând mereu până către ora 
4 dimineața, după cum spun apropiații săi, acest efort 
concretizându-se în cele 28 de cărţi publicate, în care abor- 
dează problemele majore ale Teologiei și ale lumii. La aces- 
tea se adaugă sutele de studii, articole, comunicări, tradu- 
ceri, referate, recenzii, pe teme de Îndrumări misionare, 
Istorie bisericească, Teologie sistematică, biblică și practică, 
publicate în ţară și în străinătate. Mai presus de toate însă 
trebuie subliniată contribuţia remarcabilă a mitropolitului 
academician Nicolae Corneanu la dezvoltarea studiilor 
patristice românești, dragostea și interesul său față de 
Părinţii Bisericii, finalizându-se cu întocmirea unor volume 
extrem de importante, care pun în lumină „gândirea, spi- 
ritualitatea, psihologia, istoria, sociologia, poezia și filolo- 
gia patristică” 

„Părinţii Bisericii - scria ierarhul cărturar Nicolae Cor- 
neanu -au aprofundat într-așa chip Sfânta Scriptură, încât 
tâlcuirea lore și astăzi valabilă, iar învăţătura pe care ne-au 
lăsat-o, întemeiată pe Biblie, formează adevăratul crez 
creștin. [...] Sfinţii Părinţi, urmând lui Hristos, prin nevoințe 
vrednice de admirat și prin eroică renunțare la tot ce este 
rău, au urcat piscuri de perfecţiune [...], scopul suprem ce-l 
urmăreau era acela de a se mântui prin, și deodată, cu 
semenii lor. [...] Pentru toate cele acum spuse și prin multe 
altele, Sfinţii Părinţi sunt pentru noi temei în cele ale 
credinţei și dascăli în cele ale vieţii”! 

Opera mitropolitului Nicolae este încununată de tra- 
ducerea și tâlcuirea lucrării Sfântului loan Sinaitul, „Scara 
Raiului” tipărită până acum în 8 ediţii, ce însumează peste 
40.000 de exemplare vândute. „Scara- scria Înaltpreasfinţia 
Sa - rezumă întreaga spiritualitate patristică de până la 
ea; și nu numai că o rezumă, ci o sistematizează, punând.- 
o sub semnulunui simbol foarte sugestiv: acela al urcușului 
și al treptelor pe care, suindu-le, oricine poate ajunge la 


desăvârșire” Dorind ca această admirabilă lucrare să 
rămână pentru totdeauna în patrimoniul teologic al Arhi- 
episcopiei Timișoarei, spre a fi de folos duhovnicesc teolo- 
gilor, preoţilor, monahilor și credincioșilor, ierarhul nostru 
cărturar a cedat, în urmă cu mai mulți ani, toate drepturile 
de autor ale „Scării” Centrului eparhial. 

Urcând aceleași trepte ale cercetării teologice, ierarhul 
nostru bănăţean a publicat și alte lucrări necesare instru- 
irii credincioșilor în dreapta credință a Bisericii și cu privire 
la trecutul istoric al Banatului, fără a negrija problemele 
de actualitate, cum sunt cele referitoare la bioetică, gene- 
tică și ecologie. Abordarea unor astfel de teme nu sepierde 
în dezbateri abstracte și sterile, ascunse posibilității de 
pătrundere, înțelegere și aplicare ale omului contemporan, 
ci prezintă soluţii și modalităţi de orientare practice într-o 
lume secularizată și desacralizată și în consens cu doctrina 
Bisericii noastre. 

Spre apune la îndemâna preoţilor materiale omiletice, 
părintele mitropolit a editat câteva volume de predici la 
duminici și sărbători, la cununii și înmormântări, multe 
dintre acestea fiind publicate și în revista „Mitropolia / Alta- 
rul Banatului” În acest context, trebuie subliniată, de altfel, 
purtarea de grijă deosebită a luminatului nostru arhipăs- 
tor faţă de revista mitropolitană, de calendarul almanah 
al Arhiepiscopiei și de foaia „Învierea” care, datorită 
Înaltpreasfinţiei Sale, apăreau întotdeauna fără întârziere, 
oferind cititorilor un bogat material instructiv, informativ 
și ziditor de suflet. 

Om de școală și de carte, mitropolitul timișorean a cola- 
borat cu diferite materiale și la publicaţiile laice „Orizont” 
(Timişoara), „Gândirea” (Sibiu), „Academica” și „Jurnalul 
literar” (București), fiind, de asemenea, prezent adesea la 
emisiunile posturilor locale, naţionale și internaţionale de 
radio și televiziune, iar, în ultimii ani, și la radioul și televi- 
ziunea „Trinitas“ ale Patrarhiei Române. Cu binecuvântarea 
Înaltpreasfinţiei Sale a fost înființat, de altfel, studioul local 
de radio „Învierea” al Arhiepiscopiei Timișoarei. 

Părintele mitropolit, de care ne despărțim acum cu 
adâncă părere de rău, este cunoscut în lumea teologică 
internaţională datorită implicării sale eficiente în mișcarea 
ecumenică și a deschiderii arătate față de celelalte culte 
oriconfesiuni, a dialogului permanentcu toate confesiunile 
creștine din Banat și cu comunitatea izraelită. lerarhul nos- 
tru a promovat, vreme de 50 de ani, un ecumenism practic, 
bazat pe întâlniri de rugăciune și pe organizarea de către 
reprezentanții tuturor confesiunilor a unor acțiuni comune, 
menite să contribuie a cunoașterea și mărturisirea Evan- 
gheliei în ziua de azi. Autoritatea și competenţa sa în acest 
demers sunt confirmate de participarea la numeroase 
întruniri teologice cu caracter ecumenic în ţară și în străi- 
nătate. Amintim aici că, între anii 1978-1981, a activat ca 
membru în Comitetul central al Consiliului Ecumenic al 
Bisericilor, a fost apoi vicepreședinte al Conferinţei creștine 
pentru pace, cu sediul la Praga, și a avut o strânsă colabo- 

rare cu Institutul ecumenic „Pro oriente” de la Viena, între 
anii 1975-2012 fiind membru în Asociaţia internaţională 
de studii patristice. 

Înaltpreasfinția Sa a răspuns, o anumită perioadă de 
timp, în calitate de exarh, de comunităţile ortodoxe române 
de peste hotare, prilej cu care a efectuat, de mai multe ori, 
vizite canonice în Statele Unite al Americii și Canada, 
Europa Occidentală, Australia și Noua Zeelandă. De ase- 
menea, a făcut parte din delegațiile Patriarhiei Române 
care au vizitat Bisericile surori ortodoxe, Bisericile vechi 
orientale și a fost delegat la instalarea papilor loan Paul | 
și loan Paul all-lea. 

Părintele nostru mitropolit a păstorit, cu multă dra- 
goste, pe fraţii noștri ortodocși români din Banatul sârbesc, 
fiind mereu prezent în mijlocul lor, atât la sfinţiri de biserici, 
cât și cu alte prilejuri, mai ales la manifestările culturale, 
aceleași relaţii de frățietate cultivându-le și cu ierarhii și 
clericii Patriahiei Sârbe din acele părţi și din Timișoara. De 
altfel, Înaltpreasfinția Sa s-a îngriit, din raţiuni pastorale, 
de înființarea Episcopiilor ortodoxe pentru românii din 
Serbia și Ungaria, sufragane, o vreme, Mitropoliei Banatu- 
lui și a colaborat îndeaproape cu Episcopia Romano-Cato- 
lică din Timișoara, cu Episcopia Greco-Catolică din Lugoj, 
cu parohiile evanghelică și reformată din orașul nostru, cu 
comunitatea izraelită și cu confesiunile neoprotestante. 

Activitatea teologică, științifică, culturală și ecumenică 
a mitropolitului Nicolae Corneanu este dublată de una la 
fel de bogată peplan pastoral-misionar, filantropic și admi- 
nistrativ-bisericesc, pentru care îi aducem acum prinosul 
sentimentelor noastre de dragoste fiască și de aleasă 
recunoștință. 

Sub înțeleapta arhipăstorire a ierarhului nostru 
bănăţean au primit darul și harul hirotoniei sute de tineri 
teologi și au fost încadraţi la parohie, în vremurile grele ale 
dictaturii comuniste-atee, mulţi preoți foști deţinuţi politic, 
au fost construite ori renovate nenumărate biserici și case 
parohiale, a fost extinsă clădirea Centrului eparhial, s-au 
construit sedii noi pentru Seminarul teologic din Caran- 
sebeș, pentru tipografia eparhială și pentru oficiile proto- 
popiatelor din Făget, Sânnicolau Mare și Timișoara, au fost 
reînființate aşezămintele monahale de la Timișeni, Cebza 
și Partoș și s-au înființat unele noi la Cenad, Pietroasa Mare, 


Fârdea, Dobrești și lerșnic. Pentru protejarea obiectelor de 
patrimoniu din Arhiepiscopia Timișoarei și Caransebeșului 
au fost organizate colecţiile de artă bisericească de la 
Reșița, Lugoj și catedrala mitropolitană și au fost renovate 
multe biserici monument istoric. 

În toată activitatea sa, vrednicul de pomenire, mitro- 
politul Nicolae Corneanu, a fost preocupat de pastorația 
credincioșilor, de completarea parohiilor vacante cu tineri 
pe care i-a trimis să studieze Teologia la Seminarul din 
Caransebeș și la Facultatea din Sibiu. Absolvenţii care au 
obţinutrezultate foastre bune la învățătură au fost chemaţi 
de părintele mitropolit să ocupe funcţii în administraţia 
bisericească, să devină cadre didactice la Seminarul din 
Caransebeș și la Facultatea din Sibiu, unii au fost trimiși la 
studii postuniversitare în străinătate, alții fiind recomandaţi 
pentru treapta arhieriei. 


Sectorul filantropic a beneficiat de sprijinul total al mult 
milostivului nostru părinte duhovnicesc. Asemenea sfân- 
tului al cărui nume îl poartă, a săvârșit știute și neștiute 
fapte de filantropie, sub părinteasca sa purtare de grijă au 
fost derulate nenumărate proiecte de asistenţă socială, 
unele finanţate de asociaţii ori fundaţii umanitare din stră- 
inătate, au fost reînființate și dezvoltate instituţii social- 
caritative precum: cantine sociale, așezăminte pentru 
persoane traficate și copii seropozitivi, case de tip familial, 
servicii rezidenţiale pentru vârstnici și de îngrijire la domi- 
ciliu, centre de prevenire a abandonului școlar, de consiliere 
și de pregătire profesională, intreprinderi sociale destinate 
integrării foştilor deţinuţi. Menţionăm, totodată, că spita- 
lele, penitenciarul, unităţile militare, de jandarmerie au 
primit sprijin pentru o bună păstorire a bolnavilor, milita- 
rilor, deținuților și a persoanelor aflate în dificultate. Dra- 
gostea părintească a arhiereului nostru s-a revărsat în chip 
pilduitor asupra păstoriţilor săi atunci când apele 
dezlănţuite au lăsat fără case sute de familii din Banat. 
Centrul eparhial, în parteneriat cu Televiziunea Română și 
cu alte instituţii, a renovat sau a construit din temelii zeci 
de locuințe în localităţile afectate, precum și o școală în 
parohia Ionel, cu binecuvântarea Înaltpreasfinţiei Sale fiind 
oferite sinistraţilor importante cantităţi de alimente, haine, 
materiale de construcţii și sume mari de bani. La toate 

acestea se adaugă multele fapte de filantropie săvârșite în 
taină de către părintele nostru mitropolit pentru cei aflaţi 
în lipsuri și nevoi, și, mai ales pentru bolnavii internați în 
spitalele de neuro-psihiatrie din Gătaia și Jebel. 

Climatul democratic de după 1989 i-a oferit ierarhului 
cărturar de la Timișoara posibilitatea de a înființa două 
instituţii de învățământ teologic pentru pregătirea preoților 
eparhiei: clasele de Teologie din cadrul Liceului Pedagogic 
„Carmen Sylva” și Facultatea de Teologie din cadrul 
Universităţii de Vest, ambele bucurându-se permanent de 
atenția sa, atât în ceea ce privește procesul instructiv-edu- 
cativ, cât și în ceea ce privește alocarea de fonduri bănești 
pentru dotarea cu cele necesare activității didactice. 

Prestigiul științific al luminatului mitropolit de la 
Timișoara, contribuţia sa la dezvoltarea studiilor patristice 
și la promovarea culturii, au fost apreciate așa cum se 
cuvine, astfel că, Academia Română l-a ales ca membru 
de onoare, la 10 noiembrie 1992, în același an devenind și 
membru al Uniunii Scriitorilor. De asemenea, i s-a acordat 
titlul de Doctor honoris causa din partea Institutului Pro- 
testant din Cluj-Napoca (1978), a Universităţii „Aurel Vla- 
icu” din Arad (2003), a Universităţii de Medicină și Farma- 
cie din Timișoara și a Universităţii de Științe Agricole și 
Medicină Veterinară a Banatului (2003), precum și a 
Universităţii de Vest din Timișoara (2003). Președinte de 
onoare al mai multor asociaţii și fundaţii, între care s-a 
aflat și ASTRA, ierarhul bănăţean a fost desemnat cetăţean 
de onoare al municipiilor Timișoara, Lugoj și Caransebeș. 
Grupul pentru Dialog Social i-a oferit premiul „pentru 
întreaga viaţă închinată adevărului, dreptății și libertăţii” 
(1997). În anul 2000 i s-a conferit din partea preşedinţiei 
României ordinul naţional „Pentru Merit” în grad de Mare 
Cruce, iar în anul 2005 a fostnominalizat de Departamen- 
tul de Stat S.U.A. ca „personalitate de excepție a României 
contemporane” Peste numai doi ani, Consiliul Judeţean 
Timiș i-a decernat premiul „Pro cultura timisensis” iar în 
anul 2008 a primit din partea Majestății Sale, Regele Mihai 
1, ordinul „Crucea Casei Regale a României” iar în anul 2013 
i s-a conferit înalta distincţie regală „Nihil sine Deo” 

Arânduit, aşadar, bunul Dumnezeu să fim arhipăstoriți 
de către un ierarh înțelept și înţelegător, neîntrecut în lucra- 
rea administrativ-bisericească și una din figurile luminoase 


ale Teologiei românești contemporane, personalitate com- 
pletă și complexă care, prin simpla-i prezenţă, impunea 
respect și admiraţie. 

Viaţa bisericească din Banat s-a confundat, de altfel, în 
ultimii 52 de ani, cu cea a regretatului nostru ierarh, „om 
deplin al culturii române - cum îl numea cineva - pe care 
se cuvine să-lcontemplăm cu recunoștință și să-l apreciem 
Ia justa-i, consacrată valoare” 

Fiu al Banatului, foarte iubit de preoţi, de monahi și de 
credincioși pentru talanţii dăruiţi de Dumnezeu, părintele 
nostru mitropolit a avut o putere de muncă ieșită din 
comun, datorită căreia oferit cercetătorilor, clericilor, 
credincioșilor, studenţilor teologi și elevilor seminariști 
lucrări de înaltă ținută științifică și de folos duhovnicesc. 
La curent cu toate noutățile apărute în domeniul Teologiei, 
al științei și al cercetării, al învățământului și al culturii uni- 
versale, pe care le-a valorificat în sute de articole, unele 
semnate cu pseudonim, apărute în cele două volume 
masive intitulate „Pe baricadele presei biseriești” 
Înaltpreasfinția Sa şi-a făcut timp şi pentru a răspunde 
personal și într-un mod inconfundabil la miile de scrisori 
primite din țară și din străinătate, fiind pretutindeni apre- 
ciat pentru promptitudinea și acurateţea redactării scriso- 
rilor și pentru punctualitatea impecabilă. 

Orator și slujitor de excepţie, foarte bun cunoscător al 
plaiurilor bănăţene, al tradiţiilor și al datinilor locale, al 
parohiilor și al așezămintelor mănăstirești, exigent cu sine 
însuși și cu colaboratorii, deschis și sobru, blând și autoritar, 
având un remarcabil simţ al umorului și o putere de sinteză 
demnă de admirat, vrednicul nostru părinte duhovnicesc 
stăpânea în mod impecabil arta dialogului, faptce l-a aju- 
tat să stabilească relaţii ecumenice și de bună colaborare 
cu toate confesiunile creștine din Banat și cu comunitatea 
izraelită, prietenia sa cu reputatul prim rabin Ernest Neu- 
mann fiind de notorietate. 

Casa regală a României, faţă de care a avut profunde 
sentimente de respect și de aleasă consideraţie, ASTRA 
bănăţeană, Adunarea și Consiliul Eparhial, oficiile 
protopopești, mănăstirile, Asociaţia Studenţilor Creștin 
Ortodocși și Liga tinerilor ortodocși din Timișoara și Lugoj, 
Societatea femeilor creștin-ortodoxe din Timișoara și 
Asociaţia „Oastea Domnului” Asociaţia „Memorialul 

Revoluției” și toți revoluționarii timişoreni, mediul acade- 
mic local, Uniunea Scriitorilor, filiala locală, universităţile 
din Banat, radioul și televiziunile locale și naţionale, 
autorităţile judeţene și locale, și, nu în ultimul rând, frații 
români din Banatul sârbesc și din Valea Timocului se înscriu 
în rândul instituţiilor bisericești și laice și al personalităţilor 
pe care le-a sprijinit moral și material și cu care 
Înaltpreafinţitul Părinte Dr. Nicolae Corneanu, Arhiepiscop 
al Timișoarei și Mitropolit al Banatului, a statornicit relaţii 
de frumoasă și rodnică colaborare, pentru mai binele Bise- 
ricii și al credincioșilor încredințați spre păstorire. Așadar, 
iubitul nostru arhipăstor a muncit din greu în ogorul Bise- 
ricii, al Teologiei, al cercetării, al științei și al ecumenismu- 
lui, cu nădejdea că va avea „plată multă la ceruri” 

În ultimii ani, și mai ales în ultimele luni de zile, 
neputinţele Părintelui nostru mitropolit s-au înmulţit, bolile 
de care suferea de zeci de ani s-au agravat, însă 
Înaltpreasfinția Sa nu s-a plâns niciodată de nimic. Ştia că 
viața sa este în mâinile lui Dumnezeu și că de la Elvin „toată 
darea cea bună și tot darul cel desăvârșit” Vârsta înaintată 
și suferința fizică nu I-au putut împiedica să lucreze, să 
primească în audienţă și să răspundă oricărui apel telefonic, 
la orice oră din zi și din noapte. Mai avea încă multe de 
spus și de înfăptuit, însă trupul nu l-a mai ajutat și 
neputinţele I-au copleșit. Înainte de a fi internat, pentru 
câteva zile, în spital și-a cerut iertare de la Preasfinţitul 
Părinte Episcop-vicar și de la maica Mihaela, așa cum de 
multe ori și-a cerutde la toţi colaboratorii săi, exprimându-și 
dorința de a rămâne „acasă” și încurajându-i astfel: „Există 
un sfârșit, dar există și un început!” 

Acum ne este foarte greu să înțelegem că arhiereul 
„iubit de toţi pentru modestia sa” cum spunea sfântul Gri- 
gorie de Nazianz, care ne-a arhipăstorit vreme de 52 de 

ani și de la care ne-a rămas o moștenire teologică și cultu- 
rală atât de bogată, care „a suferit cu noi în slăbiciunile 
noastre” (Evrei 4, 15), a plecat pe „cărarea Împărăției” ca 
să primească „o slujire mai osebită” (Evrei 8, 6) în ceruri. 

Cu credinţa că despărţirea noastră este doar temporară 
și cu convingerea că părintele nostru mitropolit, cât a fost 
în viață, a luptat „lupta cea bună” pentru care va primi 
„cununa dreptății” (II Timotei 4, 7-8), adresăm un cuvânt 
de aleasă mulțumire și de sinceră recunoștință medicilor 
și personalului medical carea fost alături de Înaltpreasfinţia 
Sa în această perioadă de suferință, maicilor care l-au îngri- 
jit cu filială dragoste, familiei și marii familii a credincioșilor 
bănățeni, atât de atașați de dânsul, sărutăm cu dragoste 
și recunoștință mâinile care ne-au binecuvântat mai bine 
de jumătate de secol, Evanghelia pe care a propovăduit-o 
și a interpretat-o în lumina învăţăturii Sfinților Părinţi și 
înălțăm pentru sufletul său smerita și nevrednica nostră 
rugăciune: „Întâi pomenește, Doamne, în împărăţia Ta 
cerească, pe Înaltpreasfinţitul Părintele nostru Arhiepiscop 
și Mitropolit Nicolae și așază sufletul lui bun și blând, ier- 
tător și smerit, împreună cu toți sfinţii care din veac au 
împlinit cuvântul adevărului Tău” 

Veșnică să fie pomenirea lui din neam și până în neam! 


După înconjurarea catedralei și rostirea ecteniilor în 
patru stări, s-a prezentat onorul gărzii și s-au tras 21 de 
salve, apoi Înaltpreasfinţitul Mitropolit Nicolae Corneanu 
a fost înhumat în gropniţa din subsolul Catedralei 
Mitropolitane din Timişoara, acolo unde mai odihnește 
şi trupul Mitropolitului dr. Vasile Lazarescu, decedat în 
anul 1969. 

Bunul Dumnezeu să îi facă parte de veşnică odihnă 


ă îs pei 
cu toţi drepţii Săi! REDACŢIA 

MITROPOLIA BANATULUI, 
ÎN ULTIMII 52 DE ANI 


Vrednicul de pomenire dr. Nicolae Corneanu, Arhie- 
piscopul Timișoarei și Mitropolitul Banatului a păstorit 
vreme de 52 de ani. Perioadă de timp binecuvântată de 
Dumnezeu prin multe daruri, bucurii şi împliniri, care 
constituie icoana a peste jumătate de veac de organizare 
bisericească în eparhia şi mitropolia aflate în partea cea 
mai de vest a ţării. Aceasta încercăm să o schițăm în 
rândurile care urmează. 


Mitropolia Banatului, sub raportul organizării 
administrative 


În anul 1962, la întronizarea Înaltpreasfinţitului 
Mitropolit Nicolae al Banatului, la 15 ani de la înfiinţare, 
Mitropolia Banatului funcţiona cu două eparhii: Arhie- 
piscopia Timişoarei şi Caransebeşului şi Episcopia Ara- 
dului, lenopolei și Hălmagiului. 

Emblema eparhiei, care este, conform Statutului pen- 
tru organizarea Bisericii Ortodoxe Române, și a Mitro- 
poliei Banatului, are în centru catedrala mitropolitană, 
flancată de doi îngeri. De o parte și de cealaltă, sfântul 
locaș este flancat, în miniatură, de un leu care traversează 
un pod peste o apă, emblemă a Banatului timișean, și 
de macheta bisericii mănăstirii Săraca, cea mai veche 
din eparhie. Mitra centrată, precum și crucea și cârja 
arhierească susţin și rotunjesc însemnul heraldic, subli- 


niind rangul bisericesc important al eparhiei, ridicată la 
rangul de arhiepiscopie și apoi și de mitropolie. 

Înfiinţată în anul 1947, Mitropolia Banatului avea la 
vremea aceea, ca eparhii sufragane: Arhiepiscopia 
Timişoarei şi Episcopia Caransebeşului. După numai o 
scurtă perioadă de timp, Episcopia Aradului, lenopolei şi 
Hălmagiului decide dezafilierea de la Mitropolia Ardealului 
şi alipirea la Mitropolia Banatului, între altele, pentru că 
Mitropolia risca să rămână cu o singură eparhie, prin 
desfințarea, în anii 1948-1949, a străvechii Episcopii a 
Caransebeşului. Anul 1994 avea să repare însă această 
nedreptate, odată cu reînfiinţarea şi alegerea ierarhului 
pentru noua Episcopie a Caransebeşului. Mitropolia 
Banatului rămâne de atunci cu trei eparhii, până când 
Sfântul Sinod decide ca, odată cu înfiinţarea eparhiilor 
ortodoxe româneşti de la Gyula (1999) şi de la Vârşeţ (2001), 
acestea să depindă de Mitropolia cu sediul la Timişoara. 

În anul 2009, partea administrativ-bisericească a 
judeţului Hunedoara se desprinde de Episcopia Aradului, 
devenind eparhie de sine stătătoare, cu titulatura 
„Episcopia Devei şi Hunedoarei“. Eparhia Aradului va fi 
apoi înălţată la rangul de arhiepiscopie, prin hotărârea 
Sfântului Sinod. Tot reorganizarea bisericească de atunci 
va face ca eparhiile de la Gyula şi de la Vârşeţ să depindă 
direct de Patriarhia Română. 

În prezent, Mitropolia Banatului are în componenţă 
trei eparhii (Timişoara, Arad, şi Caransebeş), căci, potrivit 
celor hotărâte de Sfântul Sinod, eparhia Devei şi 
Hunedoarei a trecut sub jurisdicţia Mitropoliei Ardealului, 
cu sediul la Sibiu. 

Un rol important în diriguirea activităţii bisericești 
din Eparhia Timișoarei, pe lângă activitatea Chiriarhului, 
l-au avut episcopii-vicari, aleşi la momentul rânduit, de 
către Sfântul Sinod, la propunerea Chiriarhului eparhiei. 
Astfel, primul episcop-vicar, ales în anul 1976, a fost Înalt- 
preasfinţitul dr. Timotei Seviciu, actualul arhiepiscop al 
Aradului. În anul 1990, pentru câteva luni, a fost episcop- 
vicar la Timişoara Preafericitul Părinte Patriarh Daniel. 

În anul 2000, a fost ales ca episcop-vicar Preasfinţitul 
Lucian Mic, actualul episcop al Caransebeșului, urmat, 
la un an diferenţă, de Preasfinţitul Daniil Stoenescu, actu- 
alul episcop-administrator al Episcopiei Daciei Felix. 

În luna februarie 2006 era ales şi hirotonit actualul 
episcop-vicar, Preasfinţitul Paisie Lugojanul. 


Organizare și lucrare sfântă în Arhiepiscopia 
Timişoarei și Caransebeșului 


Întorcându-ne la viaţa bisericească din Arhiepiscopia 
Timişoarei şi Caransebeşului, dintre anii 1962-1989, 

trebuie subliniat că, în ciuda unei perioade de timp 
nefaste pentru Biserica şi ţara noastră, prin buna 
chivernisire a conducerii Centrului eparhial, a început 
construcţia, repararea sau finalizarea a zeci de locaşuri 
de cult, parohiale sau mănăstireşti. 

În acest timp, au fost restaurate toate bisericile din 
lemn din zona Făgetului, iar multe alte locaşuri de cult 
au fost împodobite cu pictură. „N-a existat biserică sau 
capelă, nereparată, în aceşti din urmă ani. Unde n-a exis- 
tat pictură, s-a executat acum, prin pictori autorizaţi”, se 
arată în raportul Adunării Eparhiale din anul 1970. 

În anul 1972, la zece ani de la întronizarea actualului 
ierarh al Mitropoliei Banatului, s-a târnosit biserica din 
satul Hodoș, adusă în curtea reședinței mitropolitane, 
de asemenea, s-au făcut importante extinderi la sediul 
Centrului eparhial (biblioteca, arhiva, sala de festivități) 
și la reședința mitropolitană (prin diverse lucrări de 
mansardare și prin construirea reședinței episcopului 
vicar). 

Biblioteca eparhială, reorganizată, datorită preocu- 
părilor cărturărești ale Chiriarhului, a fost îmbunătăţită 
cu o colecţie importantă de carte teologică, reviste şi 
diverse publicaţii, în limba română sau în limbi străine, 
ajungând la zeci de mii de volume. Alăturat, s-a amena- 
jat un spaţiu, care cuprinde carte religioasă veche, de la 
parohii din cuprinsul Arhiepiscopiei Timișoarei și Caran- 
sebeșului. 

Tot în această perioadă, s-au amenajat colecţia muze- 
ală de la catedrala mitropolitană — catedrala însăşi bene- 
ficiind de lucrări de întreţinere și restaurare, în mai multe 
rânduri - și cele de la sediile protopopești din Lugoj şi 
Reşiţa. În anul 1976, s-a dat în folosinţă noul sediu pro- 
topopesc al protopopiatului Timișoara. 

Apoi, în anul 1985, a fost dată în folosinţă o secţie 
nouă și modernă la tipografia arhidiecezană, unde au 
fost tipărite nenumărate calendare, pastorale, cărţi valo- 
roase de Teologie și istorie, revista, Mitropolia Banatului”, 
„Îndrumătorul bisericesc“ ș.a. Totodată, s-a amenajat un 
atelier de fabricare a lumănărilor, unul de croitorie și 
altul de tâmplărie, acesta din urmă, în incinta mănăstirii 
de la Timișeni. 

Viaţa monahală s-a dezvoltat mulţumitor, în ciuda 
opreliștilor conducerii comuniste, fiind reactivate 
mănăstirile Timişeni şi Săraca, iar celelalte, ajutate să se 
dezvolte, pe măsura posibilităţilor de atunci. 

Pe planul învăţământului teologic, Seminarul de la 
Caransebeș a fost un adevărat far călăuzitor, cu cadre 
didactice bine pregătite și cu o logistică, pe măsura exi- 
genţelor învăţământului modern. În anul 1976, s-a înfi- 
inţat și Școala de cântăreţi bisericești, cu două clase. 

Revoluţia din Decembrie 1989 a găsit întreaga suflare 
românească şi ortodoxă din Timişoara, adunată în rugă- 
ciune, în spaţiul dintre Operă și catedrală, pentru alun- 
garea din ţară a dictaturii comuniste. „Există Dumnezeu, 

„Vom muri și vom fi liberi“, „Cu noi este Dumnezeu“ au 
fost numai câteva dintre cele ce s-au scandat, la iniţiativa 
unor clerici care au urcat, cu curaj, în balconul Operei, 
pentru a vorbi oamenilor. 

După Revoluţia din 1989, Arhiepiscopia Timișoarei 
şi Caransebeșului și-a putut continua activitatea, ca şi 
celelalte eparhii din cuprinsul Patriarhiei Române, în 
deplină libertate, potrivit rânduielilor canonice și tradi- 
ţiilor proprii. 


Slujirea lui Dumnezeu în Arhiepiscopia 
Timişoarei 
Organizare și evenimente importante 


La începutul anului 1990, Arhiepiscopia Timișoarei și 
Caransebeşului avea jurisdicție asupra judeţelor Timiş 
și Caraș-Severin, fiind compusă din 7 protopopiate, 408 
parohii, 125 filii, 5 mănăstiri și 2 schituri. Prin crearea 
Vicariatului ortodox ucrainean de la Sighetu Marmaţiei, 
unele parohii ucrainene din Arhiepiscopia Timișoarei și 
Caransebeşului au trecut în jurisdicţia acestui vicariat. 
De asemenea, în anul 1990, au fost alese noile orga- 
nisme parohiale și eparhiale, în conformitate cu hotărâ- 
rile Sfântului Sinod, cele vechi fiind dizolvate. 

La 12 decembrie 1993, Adunarea Eparhială a Arhie- 
piscopiei Timişoarei și Caransebeşului hotăra reînfiinţa- 
rea Episcopiei Caransebeșului, prin dezlipire de Arhie- 
piscopia Timișoarei. Din acel moment, Arhiepiscopia 
Timișoarei rămânea cu 4 protopopiate, 240 parohii și 83 
de filii, precum și 3 mănăstiri ($ag-Timișeni, Săraca şi 
Românești). Ulterior, s-a înfiinţat protopopiatul Sânni- 
colau Mare, care își construiește la ora actuală, în locali- 
tate, un frumos sediu administrativ. 

În aprilie 1993, ca un act reparator şi de dreptate 
istorică, împlinind testamentul primului mitropolit al 
restauratei Mitropolii a Banatului, osemintele 
mitropolitului dr. Vasile Lazarescu al Banatului (1947- 
1961) au fost aduse din cripta familială de la Corneşti, 
unde a fost înmormântat în anul 1969 şi reînhumate sub 
altarul catedralei mitropolitane, de faţă fiind membrii 
Sinodului Mitropolitan, clerici, monahi şi credincioşi. 

Demnă de menţionat, pentru perioada anilor respec- 
tivi, este vizita canonică efectuată la Timișoara de regre- 
tatul patriarh Teoctist Arăpașu (1986-2007), în ziua de 
13 octombrie 1994, prilej cu care a vizitat catedrala și 
reședința mitropolitană, fiind în drum spre Episcopia 
Aradului. De asemenea, în zilele de 19-21 mai, același 
an, eparhia noastră a fost vizitată și de episcopul româ- 
nilor ortodocși de la Vatra Românească (S.U.A), Preasfin- 
ţitul Nathaniel Popp. Tot aici, trebuie amintită vizita la 
catedrala mitropolitană din Timișoara a fostului patriarh 
Pavle al Serbiei — 2 noiembrie 1995 —, oaspetele aflându- 
se în ţara noastră cu prilejul aniversărilor Patriarhiei 
Române, din acel an. La șapte ani de la Revoluţie (aprilie 

1997), Majestăţile Lor Regele Mihai | — unul din ctitorii 
catedralei — și Regina Ana, au putut participa la slujbele 
de Sfintele Paşti, la catedrala mitropolitană. În zilele de 
3-5 iulie 2009, Preafericitul Părinte Patriarh Daniel a 
efectuat o vizită canonică în Arhiepiscopia Timișoarei, 
ocazie cu care a cercetat reședința și catedrala mitropo- 
litană, mănăstirea Timișeni, sediile Primăriei Timișoara 
şi Consiliului Judeţean Timiș, mănăstirea Dobrești și a 
târnosit noua biserică a parohiei „Învierea Domnului”, 
din Lugoj. 

Împlinirea, în anul 1996, a 50 de ani de la târnosirea 
catedralei, a fost marcată prin mai multe festivități, care 
au culminat cu oficierea Sfintei Liturghii arhiereşti, la 
catedrală, în chiar ziua aniversării acesteia. Aniversarea, 
un an mai târziu, a 50 de ani de la înfiinţarea Mitropoliei 
Banatului (1947-1997), a fost sărbătorită, printre altele, 
prin săvârşirea Sfintei Liturghii la catedrală, în ziua de 26 
octombrie, la care au slujit toţi ierarhii eparhiilor 
Mitropoliei Banatului. 

Trebuie subliniat că un important factor de spiritua- 
litate ortodoxă îl constituie catedrala mitropolitană, 
locaș de cult unde se desfășoară cele mai multe slujbe 
cu arhiereu și unde, de regulă, participă la sfintele slujbe 
mulţi credincioși din oraş şi nu numai. Îndeosebi, hramul 
Sfântului lerarh Iosif cel Nou de la Partoș, de la 15 sep- 
tembrie, reuneşte numeroși pelerini şi închinători din 
toată ţara, mai ales că, începând cu anul 1956, sfintele 
sale moaște sunt adăpostite în catedrală. În ultimii ani, 
cultul Sfântului losif cel Nou a sporit mai mult și prin 
faptul că slujbele legate de praznicul său se oficiază și 
în ziua de 16 septembrie. În toamna anului 2011, pentru 
prima dată de la aducerea la Timișoara, racla cu moaștele 
Sfântului lerarh Iosif cel Nou a fost dusă în procesiune 
în Arhiepiscopia Sibiului, iar un an mai târziu și la cate- 
drala episcopală din Caransebeș. 

În anul 2014 a fost aduse pentru prima dată la 
Timişoara capul Sfântului lerarh Andrei Şaguna, respectiv 
o părticică din moaștele sale, dăruită bisericii parohiei 
Timişoara Iosefin. 

Perioada de după anul 1990 este caracterizată și prin 
ridicarea multor locașuri de cult în Timișoara (Zona Dacia, 
Calea Aradului, Zona Soarelui, „Sf. Arhid. Ștefan“, Calea 
Lugojului, Zona Pârvan, Fabric Vest, Zona Tipografilor 
ş.a.), precum şi în cuprinsul întregii eparhii (Lugoj -,Învi- 
erea Domnului“, Deta, Dumbrava, bisericile de la mănăs- 
tirile Săraca şi Timişeni ș.a.). Numai la începutul anului 
2012, erau în construcţie bisericile din Cruceni, Lugoj 
- Dealul Viilor, Timişoara - Zona Tipografilor, lecea Mică, 
Timișoara — Zona Steaua, Timișoara - Ciarda Roșie, Recaș 
II, Făget, Săcălaz, Sânpetru Mic, Gottlob, mănăstirea 
Dobrești ș.a. Multe biserici din eparhie au fost târnosite, 
altele doar binecuvântate, urmând a fi împodobite cu 
pictură. Fondurile necesare au provenit, în general, din 
jertfelnicia credincioșilor, dar și din contribuţia Centrului 


eparhial și a Secretariatului de Stat pentru Culte. Cate- 
drala mitropolitană a trecut, în anii din urmă (2006-— 
2012), prin importante refaceri interioare (desprăfuirea 
picturii, recondiţionarea iconostasului și a policandrelor, 
împodobirea sfântului altar, ș.a.m.d.) și exterioare (aco- 
perișul pridvoarelor laterale, refacerea ţiglei, a grilajelor 
lemnoase de la clopotniţă), fiind dotată și cu un sistem 
audio performant. 

2008 este anul în care tipografia arhidiecezană a tre- 
cut printr-un amplu proces de modernizare, fiind achi- 
ziţionate utilaje noi, din import. A fost de asemenea, 
înfiinţată, societatea de editură și tipografie „Partoș“ 
S.R.L. Atelierul de lumânări, a fost și el dotat cu utilaje 
moderne și performante, prin grija sectorului economic 
al Centrului eparhial. 

Adunarea Eparhială din 12 decembrie 2009 hotăra 
înfiinţarea protopopiatului Timișoara Il, prin dezlipire de 
protopopiatul Timişoara |. Astfel, la începutul anului 
2014, în cuprinsul Arhiepiscopiei Timișoarei, existau 6 
protopopiate (Timișoara |, Timișoara Il, Lugoj, Făget, Deta 
şi Sânnicolau Mare), cu 272 de parohii și 74 de filii, 10 
mănăstiri și 1 schit, la care slujesc 405 preoţi și 21 diaconi, 
din care, 393 la parohii, 4 la spitale, 1 la armată, 1 la 
penitenciar, 3 la casele pentru copii, 2 la azilele din Jebel 
și Gătaia, 1 pentru credincioșii cu deficienţe de auz și 
vorbire şi 1 la azilul de bătrâni din Ciacova. 

În primăvara anului 2014 au avut loc alegeri pentru 
o nouă legislatură a Adunării Eparhiale și pentru forurile 
executive și deliberative de la parohiile din cuprinsul 
Arhiepiscopiei Timișoarei. 


Viaţa monahală timişeană 


Viaţa monahală din eparhie s-a limitat, între anii 
1990-1996, la existenţa a trei așezăminte monahale 
(Săraca, Românești şi Șag-Timișeni), dar s-a intensificat, 
începând din anul 1996, când, prin stăruința Chiriarhu- 
lui, s-a reactivat vechea mănăstire de la Cebza, cu des- 
tinaţie pentru monahii. Anul 2001, aduce schimbări 
pozitive în viaţa monahală, prin înfiinţarea a trei noi 


Învierea 


21 


schituri: Fârdea, Luncanii de Sus și Petroasa Mare, trans- 
formate ulterior în mănăstiri. În cursul anului 2003, au 
mai fost înfiinţate două noi aşezăminte monahale: Mori- 
sena și Dobrești, cel din urmă, fiind ctitoria mitropolitu- 
lui de pe atunci al Moldovei și Bucovinei, actualul Prea- 
fericit Părinte Patriarh Daniel, originar din această 
localitate. Prin hotărârea Sinodului Mitropolitan, în anul 
2008, a fost reînfiinţată vechea mănăstire de la Partoș, 
cu destinaţie pentru călugări, numărul așezămintelor 
monahale din eparhie ajungând astfel la zece. În cursul 
anului 2010, a mai fost înfiinţat schitul de la lerșnic, iar, 
un an mai târziu, schitul „Sfântul lerarh Nicolae” din 
incinta reședinței mitropolitane, care ulterior s-a 
desfiinţat. La toate mănăstirile şi schiturile au fost reali- 
zate importante lucrări gospodărești (ex. la mănăstirile 
Săraca, Româneşti și Timişeni, s-a reconstruit întreaga 
incintă) în timp ce, la mănăstirile și schiturile noi, s-au 
construit sau se construiesc din temelii, biserica și cor- 
purile anexe. 


Împliniri, sub raport cultural și catehetic 


Sub raport cultural, trebuie menţionat că, de Sfintele 
Paști ale anului 1990, apărea primul număr al foii epar- 
hiale bilunare „Învierea“ şi de asemenea, a continuat 
apariţia revistei, Mitropolia Banatului“, redenumită „Alta- 
rul Banatului“, după denumirea primului număr, din anul 
1947. Totodată, a continuat să apară almanahul biseri- 
cesc eparhial, care va deveni din, Îndrumător bisericesc, 
misionar și patriotic“, „Calendarul românului pe anul 
comun de la Hristos“, iar, după anul 1995, „Calendarul 
Arhiepiscopiei Timișoarei“. 

În anul 1990, se înfiinţează „Liga tineretului ortodox 
român“ şi „Asociaţia studenţilor creştini ortodocşi 
români“ şi câţiva ani mai târziu, „Societatea femeilor 
creştin-ortodoxe“, din Timişoara. În anul 1993, s-a înfiinţat 
o filială a „Ligii tineretului ortodox român“ şi la Lugoj. 
Fiind reînviată asociaţia, Oastea Domnului“, se constituie 
primul grup de ostaşi, ieşiţi din clandestinitate, având 
ca sediu, un spaţiu din incinta catedralei mitropolitane. 
Astăzi, ostaşii sunt organizaţi la Timişoara în mai multe 
grupări, aflate de obicei la catedrală sau în jurul unor 
biserici parohiale din oraş. În fiecare an, în luna iulie, la 
catedrala mitropolitană se organizează Adunarea pe ţară 
a Oastei Domnului. 

În cursul anului 2005, s-a înfiinţat studioul de radio 
„Învierea“ ale cărui emisiuni erau difuzate de Radio 
Reşiţa, Radio Timişoara şi Radio Europa Nova Timişoara. 
Postul de televiziune Europa Nova Lugoj transmite 
săptămânal o emisiune religioasă, susținută de 
protopopiatul ortodox român din localitate. O bună 
colaborare există între redactorii şi corespondenţii de la 
Biroul de presă al Centrului eparhial şi televiziunea 
Patriarhiei, TRINITAS TV. Începând din anul 2009, studioul 


de radio „Învierea“, colaborează pentru realizarea de 
emisiuni, reportaje şi documentare cu postul de 
televiziune TRINITAS TV şi cu Radio TRINITAS, ale 
Patriarhiei Române. În anul 2010, s-a înfiinţat, la Centrul 
eparhial din Timişoara, redacţia cotidianului Ziarul 
LUMINA, ediţia de Banat. 

În martie 2008, a apărut primul număral suplimentului 
„Femeia ortodoxă“ al publicaţiei „Învierea“, alcătuit de 
Societatea femeilor creştin-ortodoxe din Timişoara, 
adăugându-se astfel, suplimentelor deja existente: 
„Logos“ editat de Facultatea de Teologie, „Filocalia“ 
editat de Liga tinerilor creştini ortodocşi, „Studenţimea 
ortodoxă“ editat de Asociaţia studenţilor creştini 
ortodocşi şi „Stânca vieţii“ editat de Oastea Domnului. 

Din anul 2009, la Centrul eparhial funcţionează nou- 
înfiinţata secţie de patrimoniu bisericesc și construcţii. 
De asemenea, la nivelul eparhiei, s-a implementat pro- 
iectul catehetic „Hristos împărtăşit copiilor“, extins deja 
la toate parohiile și proiectul, Alege școala!', ambele fiind 
dezvoltate de Patriarhia Română, prin biroul catehetic 
eparhial. 

Referitor la activitatea editorială și de tipografie, amin- 
tim doar câteva dintre lucrările importante, tipărite după 
anul 1990, sub sigla Editurii „Învierea", la tipografia arhi- 
diecezană: Quo vadis? (1990), Spovedania unui pelerin rus 
către duhovnicul său (1992), Floarea darurilor (1992), Colec- 
ţia „Biblioteca bunului creștin“ (din 1994), Gânduri bune 
pentru gânduri bune şi Prescuri pentru cuminecături (1998), 
Psihoterapia ortodoxă (1998), Antologhionul (1999), Bizan- 
tinologie (2 vol., 1999), Pe baricadele presei bisericești (2 
vol., 2000), Patericul egiptean (2002), Instituţiile divine 
(2004), Scara Raiului (2004), Simbolica biblică și creștină 
(2005), Viaţa, slujba și acatistul Sfântului Iosif cel Nou de la 
Partoș (2006), De ira Dei (2006), Enciclopedia semnelor cul- 
turale și arhetipurilor religioase (2007), Din istoriculparohi- 
ilorortodoxe române timișorene (2007), Actualitatea litera- 
turii vechi patristice (2007), Pe aripile cuvântului (2009), 
Patriarhul Miron Cristea, ierarh providenţial al naţiunii 
române. Cuvântări (2009), Ecouri perene de lumină și cre- 
dință din Țara Sfântă (2009). 

Înfiinţându-se, la Arhiepiscopia Timişoarei, centrul de 
pelerinaje „Partoş”, au fost organizate, prin intermediul 
acestuia, mai multe pelerinaje interne, la biserici şi 
mănăstiri, unele realizate în colaborare cu biroul similar 
al Patriarhiei Române. În cursul anului 2014 au fost orga- 
nizate mai multe pelerinaje în ţară și străinătate: mănăs- 
tiri şi biserici din eparhie și din alte eparhii, Ţara Sfântă, 
Muntele Athos, etc 


Învăţământul teologic și religios 
Sub raportul învăţământului teologic și religios, tre- 


buie subliniat că Adunarea Eparhială a Arhiepiscopiei 
Timișoarei, întrunită la 10 decembrie 1992, a adoptat 

hotărârea privind înfiinţarea Facultăţii de Teologie din 
Timișoara. Drept urmare, Centrul eparhial a solicitat rec- 
toratului Universităţii de Vest din Timişoara înfiinţarea 
unei Facultăţi de Teologie ortodoxă. Senatul acestei 
instituţii, avizând favorabil propunerea făcută, la 25 mar- 
tie 1993 a fost încheiată o convenţie între Arhiepiscopia 
Timişoarei și Rectoratul Universităţii de Vest, comunicată 
apoi Ministerului Învăţământului, for care a aprobat înfi- 
inţarea facultăţii. Studiile teologice au debutat în anul 
universitar 1993-1994, cu specializările: Teologie Pasto- 
rală și Teologie Litere (Limba și Literatura Română, Limba 
şi Literatura Franceză, Limba și Literatura Germană și 
Limba și Literatura Italiană), cărora, în anul universitar 
1996-1997, li s-a alăturat specializarea Teologie Istorie. 
Începând cu anul universitar 2005-2006, a fost imple- 
mentat programul Bologna, cursul de licenţă cuprinzând 
două specializări: Teologie Pastorală (cu 4 ani de studii) 
şi Teologie Didactică (cu 3 ani de studii). Din anul 2005, 
titulatura Facultăţii, din care face parte secţia de Teolo- 
gie ortodoxă, s-a schimbat în Facultatea de Litere, Istorie 
şi Teologie. În același an, la catedra de Teologie, studiau 
319 studenţi, cadrele didactice fiind în număr de 17. Tot 
acum, se înfiinţează și cursurile de masterat în Teologie, 
care se vor diversifica de-a lungul anilor. La începutul 
anului 2014, la secţia de Teologie ortodoxă a Facultăţii 
de Litere, Istorie și Teologie studiau 162 studenţi, dintre 
care: 157 la Teologie pastorală și 5 la Teologie didactică. 

Anul 1997 este cel în care s-a decis înfiinţarea primei 
clase cu profil teologic ortodox din eparhie, având 
durata de 5 ani, în cadrul liceului „Eftimie Murgu“ din 
Timișoara. Iniţial, liceul funcţiona ca școală superioară 


şi gimnaziu de fete, până în anul 1948, când seva încheia 
tradiţia liceului de fete, școala devenind mixtă, cu 12 
clase. Din anul 1970, se va înfiinţa o secţie nouă de liceu 
pedagogic, pentru ca, din anul școlar 1997-1998, să se 
înfiinţeze și o clasă cu profil teologic ortodox. Denumi- 
rea de, Carmen Sylva“, o va pierde în anii comunismului, 
în favoarea denumirii de „Eftimie Murgu“, pentru ca, din 
anul 2002, să se revină la vechea denumire. La începutul 
anului 2014, la clasele de Teologie de la colegiul, Carmen 
Sylva“ din Timişoara învățau 81 de elevi. 

Din anul școlar 1994-1995, ora de Religie a fost tre- 
cută, ca materie de studiu obligatorie, în învăţământul 
preuniversitar din școlile din eparhie. La începutul anu- 
lui 2014, această materie era predată de 113 profesori 
titulari, 69 suplinitori calificaţi și 24 preoţi suplinitori. 


Misiunea de asistenţă socială 


Misiunea de asistenţă socială a Bisericii s-a făcut 
resimţită, după anul 1989, mai întâi în spitale, apoi în 
armată, penitenciar și instituţiile de ocrotire socială ale 
Statului. Principalele unităţi medicale din Timișoara, au 
început să fie, treptat, deservite de către un preot misi- 
onar. În timp, în cadrul acestor instituţii, s-au construit 
capele și chiar biserici: capela de la Clinica de cardiologie, 
ce s-a sfinţit în anul 2001; biserica de la Spitalul de boli 
infecțioase „Victor Babeș”, a cărei sfințire a avut loc în 
2005; biserica de la Spitalul Judeţean, finalizată și sfinţită 
în 2008 și capela Inspectoratului de Poliţie a judeţului 
Timiş, sfinţită în 2001. În cadrul Armatei, la unitatea mili- 
tară U.M.01109 din Chișoda, funcţionează o capelă mili- 
tară, începând cu anul 1999. 

Arhiepiscopia Timișoarei a participat la acţiunile soci- 
ale ale unor instituţii sociale atât ale Statului, cât și pri- 
vate, prin parteneriate și protocoale de colaborare, con- 
cretizate în unele servicii, precum cabinetul medical 
„Civica“, ce a funcţionat între anii 1992- 2006. Acesta se 
adresa, în principal, celor nevoiaşi și celor care nu dis- 
puneau de asigurare medicală, iar ulterior, de medic de 
familie. 

Începând cu anul 2001, la Centrul Eparhial s-a înfiinţat 
sectorul de asistenţă socială, sub îndrumarea căruia au 
fost înfiinţate servicii sociale, cu caracter primar şi 
rezidenţial. Aşezămintele sociale destinate copiilor, 
înfiinţate de-a lungul anilor, sunt următoarele: casa de 
tip familial „Diaconiţa Febe“ deschisă în 2001, casa de 
tip familial „Sfânta Maria” din localitatea Alioş deschisă 
în 2003, casa de tip familial „Sfânta Anastasia“ din 
Topolovăţu Mare inaugurată în 2004, în care se îngrijesc 
copii aflaţi în sistemul de ocrotire al Statului. Începând 
cu anul 2003, Centrul Eparhial a fondat Centrul comunitar 
de zi pentru persoane seropozitive, denumit generic 
„Speranţă în viitor”. În colaborare cu Centrul de resurse 
şi abilitare „Speranţa“, a fost amenajată, dotată şi sprijinită 

constant grădiniţa,Luminiţa“, pentru copii nevăzători şi 
cu dizabilităţi asociate, inaugurată în 2005, iar în anul 
2009, s-a înfiinţat grădiniţa pentru copii „Troiţa“, prima 
grădiniţă ortodoxă din Timişoara. În cursul anului 2012, 
tot prin grija sectorului de asistenţă socială, se va înfiinţa 
prima şcoală ortodoxă din Timişoara, denumită „Sfântul 
Antim Ivireanul“. 

Comunitatea persoanelor cu deficienţe de auz și vor- 
bire s-a consolidat în jurul unei comunităţi parohiale, 
conduse de un preot, ce săvârșește sfintele slujbe în 
limbaj mimico-gestual, încă din anul 2001. Din anul 
2011, parohia Timişoara losefin a pus la dispoziţia comu- 
nităţii un spaţiu adecvat, aflat la demisolul bisericii paro- 
hiale. 

În urma inundaţiilor catastrofale din primăvara anului 
2005, Arhiepiscopia Timişoarei a construit 24 de case, în 
şase localităţi, a contribuit la consolidarea a două case 
şi la construirea şcolii din localitatea lonel. 

Grija Bisericii s-a extins şi în sprijinul victimelor 
violenţei în familie, pentru care s-a iniţiat un serviciu 
rezidenţial, ce funcţionează constant, din primăvara 
anului 2008. Nici vârstnicii nu au fost uitaţi şi, pe lângă 
purtarea de grijă desfășurată prin intermediul celor 
cinci cantine sociale, Centrul eparhial a amenajat așe- 
zământul „Sfântul Nicolae“ din parohia Checea 
Română, unde sunt îngrijiţi vârstnici fără posibilitatea 
de a se întreţine. 

„Centrul de consiliere pentru persoane aflate în difi- 
cultate“, din localitatea Făget, primul serviciu social pri- 
mar organizat în zonă, a adus beneficii directe credin- 
cioşilor din zona cea mai săracă a judeţului Timiș. 
Purtarea de grijă a Bisericii s-a extins şi asupra unei cate- 
gorii de beneficiari cu o situaţie mai problematică și 
anume victimele traficului de fiinţe umane, prin înfiin- 
ţarea unui serviciu rezidenţial de integrare, începând cu 
anul 2005. 

Atenţia sectorului de asistenţă socială al eparhiei s-a 
îndreptat și spre credincioșii din spitalele de psihiatrie 
din Jebel și Gătaia, pentru fiecare din cele două institu- 
ţii fiind încadrat câte un preot misionar. 

Tot în planul asistenţei sociale, meritorie este și acti- 
vitatea desfășurată de fundaţiile și asociaţiile din epar- 
hie: fundaţia „Filantropia“ a Centrului eparhial, fundaţia 
„Antimis“, fundaţia „Preot loan Olariu“, Societatea feme- 
ilor creștin ortodoxe din Timişoara, asociaţia „Diaconia“ 
din parohia Timișoara Zona Dacia, Asociaţia studenţilor 
creștini ortodocși din România ș.a. 

În anul 2014 s-a dat în folosinţă brutăria Pâinea vieţii, 
proiect demarat de Administraţia Naţională a Peniten- 
ciarelor, Patriarhia Română și Federaţia Filantropia. 

De asemenea, în luna aprilie a anului 2014, s-a dat în 
folosinţă un salon din cadrul Spitalului Judeţean, moder- 
nizat și retehnologizat cu sprijinul Arhiepiscopiei 
Timişoarei. 


Cu prilejul inundaţiilor severe din ţara vecină, Serbia, 
în vara anului 2014 Arhiepiscopia Timișoarei a distribuit 
ajutoare în mai multe eparhii din Patriarhia Sârbă, cu 
sprijinul eparhiilor din Patriarhia Română și al clericilor 
şi credincioșilor din eparhia noastră. 


Bună convieţuire între cultele locale 


După Revoluţia din Decembrie 1989, raporturile din- 
tre cultele religioase din Timișoara și din judeţul Timiş 
au putut să se dezvolte normal, deși, chiar în perioada 
de dinainte, un istoric bănăţean (I.D. Suciu) sesiza că, 
„ecumenismul local, caracteristic vieţii religioase din ţara 
noastră, este foarte vizibil în Mitropolia Banatului”. Din 
anul 1994, reprezentanţii tuturor cultelor religioase din 
Timişoara și Lugoj, participă anual la „Săptămâna de 
rugăciune pentru unitatea creștinilor“, la manifestări ca 
„Marşul Învierii“ „Paştele orfanilor“,„Crăciunul orfanilor“ 
şi la diferite evenimente religioase importante, din acti- 
vitatea cultelor. 

În anii 2007 şi 2012, întâlnirea de rugăciune ecume- 
nică a cultelor s-a ţinut în catedrala mitropolitană. De-a 
lungul acestor ani, au continuat bunele relaţii dintre 
culte, concretizate prin tradiţionalele întâlniri, cu prilejul 
marilor praznice creştine sau ale altor culte. La reședința 
mitropolitană, au loc întruniri ale reprezentanţilor tutu- 
ror cultelor din Timișoara și judeţ, cu prilejul recepţiei 
de Sfintele Paști, Crăciun și Anului Nou. Prin grija unor 
monahi și monahii din Mitropolia Banatului, au fost men- 
ţinute relaţii de frăţietate, concretizate prin vizite, con- 
ferinţe, schimb de experienţă ș.a., cu monahi catolici 
franciscani, din Italia. 


Concluzii 


Ceea ce rămâne de subliniat, în concluzie, este râvna 
deosebită depusă în slujba Bisericii lui Hristos, în cei 
peste 50 de ani de arhipăstorire, de către regretatul nos- 
tru Părinte Mitropolit Nicolae, ajutat de episcopii săi 
vicari, de personalul de la Centrul eparhial, de protopopi, 
de stareţi și stareţe, de clericii de la catedrală, parohii și 
mănăstiri, de monahi și de monahii, de membrii diferi- 
telor asociaţii ale mirenilor, de personalul din cadrul 
diferitelor sectoare ale eparhiei și, nu în ultimul rând, de 
bunii credincioși și credincioase de pe meleagurile Bana- 
tului de câmpie. 

Pentru toate realizările din trecut, înălțăm o rugă- 
ciune de mulţumire către Bunul Dumnezeu, rugându-L 
să primească sufletul bun și blând al Părintelui nostru 
Mitropolit în Împărăţia Sa, unde drepţii ca luminătorii 
strălucesc. Veşnică să îi fie pomenirea din neam în neam! 


Sinteză a vieţii bisericeşti alcătuită de 
Cancelaria Centrului eparhial 


24 


Învierea 


PĂRINTELE MITROPOLIT NICOLAE CORNEANU, 
IERARH ŞI CĂRTURAR AL BISERICII DIN BANAT 


Înaltpreasfinţitul Părinte Mitropolit Nicolae al Bana- 
tului reprezintă un model de ierarh vrednic și cinstitor 
de Dumnezeu prin întreaga activitate desfășurată de-a 
lungul celor 53 de ani de arhierie, dar şi a celor peste 90 
de ani hărăziţi de Părintele ceresc și închinaţi Bisericii 
noastre dreptmăritoare. 

Întâlnirea cu Înaltpreasfinţia Sa, în anii studenţiei, ca 
tânăr membru al Asociaţiei Studenţilor Creștin Orto- 
docși, a fost atât pentru mine, cât şi pentru alţi tineri 
ierarhi ai Sfântului Sinod, un moment binecuvântat de 
Dumnezeu. 


+ PAISIE LUGOJANUL 
Episcop-vicar al Arhiepiscopiei Timișoarei, 
dimpreună cu toţi ostenitorii Centrului Eparhial 


Aceasta întrucât am cunoscut un om, un teolog, un 
ierarh şi un cărturar înzestrat cu alese calităţi morale şi 
intelectuale, dăruite de Tatăl ceresc și cultivate cu multă 
înţelepciune și cu tact pedagogic în slujirea încredinţată, 
la 4 martie 1962, de Arhiepiscop al Timişoarei şi Caran- 
sebeșului și de Mitropolit al Banatului. 

Dincolo de apropierea ce ne-a legat sufletește prin 
dragostea părintească arătată de către Înaltpreasfinţia 
Sa, prin mila lui Dumnezeu și purtarea Sa de grijă, s-a 
rânduit să fiu ales și în demnitatea de ierarh, ceea ce mă 
determină să-i rămân pururea recunoscător pentru 
încrederea acordată și să încerc a-i urma întru rodnice 
împliniri ale anilor de slujire arhierească. 

Sigur, timpul mi-a demonstrat că, alături de Înaltprea- 
sfinţia Sa ca ierarh, am avut bucuria de a fi descoperit 
un părinte, în sensul filial și duhovnicesc al cuvântului, 
încă de când slujeam în misiunea Sfintei noastre Biserici, 
la românii aflaţi în Episcopia Ortodoxă din Ungaria, unde 
am avutun sprijin constant și necondiţionat al Înaltprea- 
sfinţiei Sale de câte ori a fost nevoie. 

Ca teolog, absolvent al Facultăţii de Teologie din 
București, Părintele Mitropolit Nicolae a reușit să-și defi- 
nitiveze studiile cu succes, prin susţinerea tezei de doc- 
torat cu titlul: Viaţa și petrecerea Sfântului Antonie cel 
Mare. Începuturile monahismului creștin pe Valea Nilului, 
sub coordonarea cunoscutului profesor loan G. Coman, 
fapt ce l-a determinat să iubească patristica și să devină 
un important patrolog contemporan. 

Activitatea desfășurată ca tânăr profesor la Academia 
Teologică din Caransebeş, în perioada 1947-1948, apoi 
cea de la Seminarul Teologic din aceeași localitate, între 
anii 1956-1959, şi cea de conferenţiar la Institutul de 
Grad Universitar din Sibiu, i-au deschis drumul consa- 
crării ca teolog de marcă al Ortodoxiei și de cărturar 
remarcabil al Bisericii noastre. 

Ca ierarh a continuat activitatea teologică şi știinţi- 
fică, traducând din limba greacă cunoscuta lucrare: Scara 
Raiului, a Sfântului loan Scărarul, tipărită în Editura epar- 
hială și vândută în peste 40.000 de exemplare, la care se 
adaugă o altă traducere, tot din greacă, Viaţa Fericitului 
Pahomie. 

În acelaşi cadru al patristicii, menţionăm şi alte lucrări 
de referinţă, cum ar fi: Studii patristice. Aspecte din vechea 
literatură patristică, Editura Învierea a Mitropoliei Bana- 
tului, Timișoara, 1984; Patristica Mirabilia. Pagini din lite- 
ratura primelor veacuri creștine, Editura Învierea, Timi- 
şoara, 1987; Miscelaneea Patristica, Editura Amarcord, 

Timișoara, 2001; Farmecul scrierilor patristice, Editura 
Anastasia, Bucureşti, 2002; Patristica-filosofia care mân- 
gâie, Editura Eikon, Cluj-Napoca, 2004. 

La acestea se mai adaugă numeroasele comunicări, 
referate și conferinţe susţinute în ţară și în străinătate, 
care, ulterior, au văzut lumina tiparului în reviste de spe- 
cialitate, la noi și în afara graniţelor ţării. 

O grijă aparte a arătat Înaltpreasfinţia Sa pentru 
punerea la îndemâna preoţilor a unor volume de predici 
fie întocmite de Înaltpresfinţia Sa, fie selectate din revis- 
tele Mitropolia Banatului, Mitropolia Ardealului, Mitropo- 
lia Olteniei, Telegraful Român de la Sibiu şi tipărite la 
Timişoara sub genericele: leșit-a semănătorul (Editura 
Mitropoliei Banatului, Timişoara, 1974) și Popasuri duhov- 
nicești de la Crăciun la Paști (Editura Mitropoliei Banatu- 
lui, Timișoara, 2001). 

Tot sub purtarea de gijă a Înaltpreasfinţiei Sale au 
primit harul preoţiei sute de preoţi ce au fost încadraţi 
la parohie și au fost încurajați și ajutaţi să construiască 
noi biserici, să renoveze case parohiale și să adminis- 
treze, cu responsabilitate, bunurile Bisericii, chiar dacă 
vremurile nu au fost întotdeauna favorabile. 

Preocupat permanent de buna desfășurare a vieţii 
bisericești din Mitropolia Banatului, a reactivat Mănăs- 
tirile Timişeni, Partoş și Cebza, a înfiinţat unele noi, ca: 
Morisena Cenad, Fârdea, Petroasa Mare, Luncanii de Sus 
şi a binecuvântat iniţiativa Preafericitului Părinte Patri- 
arh Daniel pe când era mitropolit la lași de a ctitori 
mănăstirea cu hramul Sfânta Cuvioasă Parascheva de la 
Dobrești. 

A înfiinţat secţia seminarială de Teologie din cadrul 
Liceului Pedagogic Carmen Sylva şi Facultatea de Teolo- 
gie din Timişoara, acordând sprijin permanent învăţă- 
mântului teologic, însă fără a neglija pe absolvenţii 
acestor școli, care au fost hirotoniți preoţi sau au devenit 
profesori de religie. 

Pe lângă zecile de articole, de studii, de recenzii și de 
cărţi publicate, Înaltpreasfinţitul Părinte Nicolae a coor- 
donat revista mitropolitană Altarul Banatului și pe cea 
eparhială Învierea, în așa fel încât să fie menţionate între 
publicaţiile bisericești cu cea mai punctuală și constantă 
apariţie. 

Atenţia Părintelui Mitropolit faţă de presa biseri- 
cească s-a văzut și în acești ani din urmă, când, la iniţia- 
tiva Preafericitului Părinte Patriarh, de a avea un cotidian 
naţional la nivel de Patriarhie, Ziarul Lumina, a sprijinit 
proiectul și a binecuvântat ca Mitropolia Banatului să 
contribuie la apariţia Ediţiei de Banat a Ziarului Lumina, 
ce s-a alăturat celorlalte ediţii regionale de Moldova, de 
Transilvania şi de Oltenia. 

Tot în acest cadru al presei bisericești, se pot adăuga 
emisiunile realizate prin studioul eparhial de radio Învi- 
erea pentru Radio Trinitas, Radio Timișoara, Radio Reșița, 
Trinitas TV, TVR Timişoara și TV Europa Nova, ce nu ar fi 


avut sorţi de izbândă fără angajarea unui colectiv redac- 
ţional pregătit să răspundă unor astfel de exigenţe. 

Dragostea de oameni, receptivitatea faţă de proble- 
mele lor,blândeţea, răbdarea și ţinuta clericală impeca- 
bilă, l-au făcut să fie iubit de credincioși și de preoţi, iar 
spiritul enciclopedic i-a deschis drumul spre lumea aca- 
demică, spre cooperarea cu administraţia locală și naţi- 
onală, dar și spre cei aflaţi în suferinţă, în nevoi și în lip- 
suri. 

Așa se face că mulţi preoţi, monahi și credincioși au 
purtat de ani buni, o corespondenţă permanentă cu 
Înaltpreasfinţia Sa, pentru un sfat și chiar pentru un spri- 
jin financiar, indiferent de locul unde domiciliau. 

Pentru toate acestea și pentru multe altele, ştiute și 
neștiute, aducem prinosul nostru de cinstire şi de recu- 
noștinţă vrednicului nostru ierarh, rugând pe Părintele 
ceresc să așeze sufletul său în lumina cea neînserată a 
Preasfintei Treimi, acolo unde se odihnesc sufletele tutu- 
ror celor bineplăcuţi Lui. 

BUNUL MITROPOLIT NICOLAE A PLECAT 
LA CERURI! 


E foarte greu să scrii la trecut despre cineva atât de 
drag, pentru că oricum ai așeza cuvintele ele răspund la 
timpul prezent. Toate amintirile legate de el sugerează 
veșnicia lucrului bine închegat, a omului care l-a avut 
pe Dumnezeu în suflet și l-a făcut apoi cunoscut celor 
din jur prin sine, prin faptele sale, dar mai ales prin ati- 
tudinea sa faţă de toţi care i-au deschis ușa casei, ziua 
și noaptea. Altfel spus, au trecut peste 52 de ani de când 
Bunul Dumnezeu a rânduit ca la noi în Banat să fie insta- 
lat în Catedrala mitropolitană din Timișoara un vrednic 
şi bun arhipăstor al oamenilor din aceste părţi ale ţării, 
originar din Caransebeș, oraș cu tradiţie în viaţa biseri- 
cească, dar și culturală a României, locul de unde a ple- 
cat primul patriarh Miron Cristea, dar iată și al doilea 
„patriarh” al nostru, al bănăţenilor, Nicolae Corneanu. 
Însă, așa a rânduit Dumnezeu să fim mândri că şi Prea- 
fericitul Părinte Patriarh Daniel este tot din părţile Bana- 
tului și duce mai departe amintirea Înaltpreasfinţitului 
Părinte Nicolae Corneanu, Arhiepiscopul Timişoarei şi 
Mitropolitul Banatului. Starea morală și intelectuală a 
Mitropolitului nostru a fost apreciată încă din anii stu- 
diilor teologice care l-au recomandat în misiunea de 
profesor la Seminarul Teologic din Caransebeș, apoi, în 
cea de conferenţiar la Institutul Teologic Ortodox din 
Sibiu şi ulterior în funcţiile administrative la Centrul 
Eparhial al Arhipiscopiei Timișoarei şi Caransebeșului. 
Toate acestea evidenţiază că până la treapta arhieriei 
teologul Nicolae Corneanu a studiat și a trudit pentru 
cunoașterea învățăturii Bisericii noastre și a făcut cinste 
școlilor pe unde a trecut, dar și Centrului Eparhial 
timişorean, unde, prin misiunile încredințate a demon- 
strat calități adminstrative desăvârșite. Sigur că, trebuie 
amintite studiile doctorale în Litere și Teologie de la 
Universitatea din București care s-au finalizat cu lucrarea 
„Viaţa Sfântului Antonie cel mare. Începuturile mona- 
hismului creștin pe Valea Nilului”. 

În calitate de arhiereu a reușit atât de multe încât 
simt că nu pot scrie cu toată convingerea că voi cuprinde 
totul, motiv pentru care aș aminti doar în trecăt fără 
titluri zecile de cărți și studii puse pe hârtie în orele târ- 
zii din noapte, responsabilităţile încredințate de Sfântul 
Sinod, reprezentările Bisericii noastre la conferințele şi 
organismele bisericești internaţionale, dialogul eficient 
cu celelalte culte și religii și toate acestea pentru că pe 
lângă impresionanta cultură laică și religioasă a știut să 
grăiască frumos în limbile franceză, germană și greacă, 
din greacă traducând „Scara Raiului” a Sfântului loan 
Scărarul, care s-a tipărit la editura noastră arhidiecezană 
în opt ediţii, mai precis în peste 40000 de exemplare... 


Preot ZAHARIA PEREȘ 


Şi câte nu am putea spune despre realizările Mitropoli- 
tului Nicolae, de la sutele de preoţi care îl cinstesc și-l 
respectă dincolo de moarte numai din dragoste şi până 
la zecile de biserici construite cu binecuvântarea 
Înaltpreasfinţiei Sale şi nu doar atât, pentru că, nu a fost 
om care să-i fi trecut pragul și să nu fie sprijinit și ajutat. 

În urmă cu mai mulţi ani, Părintele Mitropolit m-a 
chemat să-i fiu consilier la Centrul Eparhial și de atunci 
am descoperit mult mai mult decât am știut despre 
Înaltpreasfinţia Sa. În primul rând, am constatat că am 
dat admitere la „Școala Mitropolitului Nicolae”, care nu 
numai că ne-a învățat administraţie, dar ne-a arătat că 
preotul trebuie să fie modest, cinstit, curat, punctual, 
blând, să aibă oţinută frumoasă și îngrijită, dar în acelaşi 
timp să fie respectos cu cei dragi din familie şi mai ales 
cu credincioșii pe care-i păstorește. lar în al doilea rând, 
pot să spun că cea mai mare calitate pe care am văzut- 
o la Înaltul a fost bunătatea, o bunătate cum nu mi-am 
putut închipui că poate exista la vreun om. A încercat 
permanent să fie promotorul binelui, să fie de ajutor 
celor care îl rugau ceva și atunci când nu găsea o soluţie 
favorabilă nu le spunea oamenilor că nu se poate, ci să 
mai aștepte, să aibă răbdare, că se va găsi o soluţie și așa 
era, găsea varianta cea mai bună pentru ei, chiar dacă 
de multe ori se neglija pe sine. 

Nu pot încheia aceste câteva gânduri fără să mă aplec 
cu smerenie, Înaltpreasfinţite Părinte Mitropolit şi să Vă 
mulțumesc încă odată pentru cinstea dosebită pe care 
mi-aţi făcut-o, de a Vă fi alături şi de a sublinia împreună 
cu membrii familiei că „pilda Omului și Mitropolitului 
Nicolae își are temeiul în nemăsurata sa modestie, în răb- 
darea sa de excepţie și în curajul pocăinţei” 

Cu ochii în lacrimi, lângă toţi cei ce V-au fost aproape, 
rugăm pe Atotmilostivul Dumnezeu să Vă pomenească 
întru Împărăţia Sa! 

OPERA PUBLICISTICĂ A MITROPOLITULUI 
DR. NICOLAE CORNEANU 


Este destul de dificil să realizezi o privire de ansamblu, 
și pe de-asupra limitată ca spaţiu, a operei publicistice 
aparţinând unui autor ajuns la vârsta senectuții şi care 
a început să publice încă din anii studenţiei. Este vorba 
despre Înaltpreasfinţitul Mitropolit Nicolae Corneanu, 
trecut de curând la cele veșnice. 

Mergând pe fir cronologic, trebuie amintită pentru 
început o broșură tipărită în anul 1975 la Editura Institu- 
tului biblic și de misiune al Bisericii Ortodoxe Române, 
intitulată Pedobaptismul (botezul copiilor) de-a lungul 
vremii, în fapt, un studiu extras din revista,„Biserica Orto- 
doxă Română” (an XCIII, 1975, nr. 1-2, pp. 130-149). Foarte 
bine documentat patristic și scripturistic, studiul conclu- 
zionează, la capătul consideraţiilor și investigaţiilor pe 
care le-a întreprins autorul, că „din punct de vedere teo- 
logic botezul copiilor mici nu constituie o eroare, (...) ci 
practica de veacuri a Bisericii”, Acest studiu, care ar merita 
retipărit, este de foarte mare actualitate, mai ales în con- 
textul dialogurilor teologice pe tema Tainelor de iniţiere, 
la care participă Biserica Ortodoxă în ansamblul ei. 

Cu scopul de a populariza credinţa creștină și, în ace- 
lași timp, de a veni în ajutorul clericilor şi teologilor în 
activitatea lor învăţătorească, Î.PS. Sa Mitropolitul Nico- 
lae a publicat numeroase lucrări, articole și studii, sau a 
îndrumat apariţia unor publicaţii. Astfel, în anul 1981 se 
tipărește la Editura Mitropoliei Banatului lucrarea Teme- 
iurile învăţăturii ortodoxe, în care înaltul ierarh a dorit să 
arate, aşa cum însuşi mărturisește în introducerea lucră- 
rii, rostul și importanţa Sfintei Scripturi și a Sfintei Tradi- 
ţii, „luate împreună ca temei al învăţăturii creștine”, 

În anul 1984 apare, tot la Editura Mitropoliei din Timi- 
șoara, volumul cu titlul Studii patristice. Aspecte din 
vechea literatură creștină, care arată atât pregătirea cât 
şi preocuparea Î.PS. Sale în domeniul Patrologiei și 
cuprinde o parte a articolelor și studiilor publicate de 
către ierarh încă din anii studenţiei, ele având ca subiect 
diferite teme patristice. Din cuprins amintim: Sfinţii 
Părinţi ai Bisericii și literatura patristică, Scriitorii patristici 
și gândirea antică, Pagini de aghiologie patristică, toate 
alcătuite la rându-le din numeroase articole și studii care 
„reflectă starea de spirit a celui care, luând contact pen- 
tru prima dată cu scrisul Sfinţilor Părinţi și autorilor 
patristici, s-a lăsat cuprins de sinceră admiraţie”, după 
cuvântul autorului însuși. 

Anul următor, 1987, iubitorii de literatură patristică 
își vor îmbogăţi colecţia cu încă o carte, întrucât Î.P.S. Sa 
Nicolae Corneanu se decide să dea spre tipărire „rodul 
unor mai ample investigaţii de tinereţe asupra literatu- 
rii patristice”, care se va concretiza în lucrarea Patristica 


Preot dr. MARIUS FLORESCU 


mirabilia. Pagini din literatura primelor veacuri creștine (ed. 
| apărută la Editura Mitropoliei Banatului, Timișoara, 
1987; ed. a Il -a apărută la Editura Polirom, lași, 2001). 
Cercetările „desfășurate pe parcursul unei perioade de 
timp mai îndelungată - scrie Î.PS. Sa în cuvântul înainte 
- reflectă preocupările și posibilităţile unor etape diferite, 
având însă toate ca notă dominantă uimirea și totodată 
admiraţia stârnite de operele autorilor din primele vea- 
curi creştine”. 

În anul 1990 Editura Mitropoliei Banatului din Timi- 
şoara scoate la lumină volumul de studii, note şi comen- 
tarii teologice intitulat Quo vadis?, titlu inspirat de roma- 
nul scriitorului polonez Henryk Sienkiewicz care, și el, 
s-a inspirat din legenda cu privire la fuga apostolului 
Petru din Roma și la dialogul purtat cu Hristos, Care la 
întrebarea apostolului:,„Unde mergi, Doamne?” i-a răs- 
puns că se duce la Roma pentru a fi răstignit încă o dată, 
întrucât turma de acolo rămăsese fără păstor. Plecând 
de la întrebarea „încotro se îndreaptă astăzi teologia 
creştină în general şi cea ortodoxă în special?” Î.P.S. Sa 
Nicolae Corneanu abordează teme de actualitate creş- 
tină cum ar fi: Ortodoxia astăzi, Bisericile creștine și ecu- 
menismul, Terminologie ecumenistă, Biserica și unele din 
marile probleme ale lumii de azi, Reflecţii teologice pe 
marginea unora din cuceririle recente ale științei, în care 
prezintă cititorilor unele elemente de noutate pentru 
literatura teologică românească. Cum altfel ar putea fi 
catalogate consideraţiile teologice despre: sărăcie, 
nevârstnici, vârstnici şi handicapaţi, explorarea cosmo- 
sului, realizări ale geneticii moderne, orientări noi în 
biologie, tragedia aborigenilor, toxicomania și altele, 
toate fiind foarte bine documentate până la momentul 
apariţiei lor? 

Preocupat neîntrerupt de viaţa și opera Sfinţilor 
Părinţi, Î.P.S. Sa va traduce cunoscuta lucrare a Sfântului 
loan Scărarul - Scara - care va fi publicată în 1994 sub 
titlul Scara raiului, precedată de viaţa pe scurt a lui loan 
Scolasticul și urmată de cuvântul către păstor (primele trei 
ediţii apărute la Editura Amarcord, Timișoara, apoi, urmă- 
toarele trei, la Editura Învierea, Timişoara, în anul 2008 
pentru a șasea oară). Este o lucrare teologică deosebit 
de valoroasă, dovadă și ediţiile care s-au tot tipărit până 
acum, lucrare ce atrage nu doar prin conţinutul bogat 
din punct de vedere duhovnicesc, cât și prin stilul incon- 
fundabil al traducerii. Traducerea s-a bazat pe textele 
originale care au fost comparate cu alte traduceri și edi- 
ţii de la noi și nu numai. Introducerea poate fi luată și 
aparte din context, întrucât este o adevărată enciclope- 
die asupra vieţii Scărarului, simbolului scării, edițiilor 

Scării apărute în alte limbi, ș.a.m.d. Fiecare treaptă din 
cele treizeci se încheie cu câte un duios îndemn:,„Urcat 
fiind pe a doua treaptă, aleargă imitând nu pe femeia 
lui Lot, ci pe însuși acesta, care a fugit înainte, fără a se 
mai uita înapoi”;„Cel ce biruind a urcat treapta a zecea, 
s-a făcut pe sine lucrător al dragostei și al plânsului”;„Cel 
ce a urcat treapta a cincisprezecea în trup fiind, deși a 
murit, a fost înviat, pentru a i se răsplăti astfel strădania 
întru păstrarea fecioriei”. Cuvântul către păstor (stareţ) 
încheie lucrarea Scării, în care cel căruia îi este adresat 
e numit de către loan Scărarul, „alergătorul(e) spre cer”. 


Prima intenţie a Î.PS. Sale a fost aceea de a o prezenta, 
însoţită de un studiu introductiv, ca teză de doctorat. 
Scara,„rezumă și reprezintă întreaga spiritualitate patris- 
tică de până la ea și, nu numai că o rezumă, ci o și siste- 
matizează, ba mai mult chiar, o pune sub semnul unui 
simbol foarte sugestiv, acela al scării și treptelor pe care, 
urcându-le, oricine poate ajunge la desăvârșire”, cum 
citim în introducere. În anul 1995 apărea la Editura Ana- 
stasia din București traducerea lucrării Viaţa Fericitului 
Pahomie, rodul unei alte munci de câţiva ani a autorului. 


Foarte de tânăr, înscriindu-se la doctorat la catedra 
de Patrologie a Institutului teologic din Bucureşti, aflată 
sub îndrumarea renumitului teolog preot prof. dr. loan 
G. Coman, ierarhul bănăţean va alcătui la finele studiilor 
(1949) teza de doctorat intitulată „Viaţa și petrecerea 
Sfântului Antonie. Începuturile monahismului creştin pe 
valea Nilului”. Această lucrare va fi publicată în anul 1998 
sub titlul Viaţa și petrecerea Sfântului Antonie cel Mare 
(Editura Amarcord, Timișoara). După cum putem înţe- 
lege din titlu, volumul îi este consacrat lui Antonie, 


gurare și eliberarea de patimi a dobândit iluminarea de 
la Dumnezeu și titlul de «mare» din partea cinstitorilor 
săi”. Lucrarea prezintă, pe temeiul unei bogate și alese 
bibliografii, etapele vieţii Sfântului Antonie cel Mare, la 
care autorul a adăugat unele anexe care au tangenţă cu 
subiectul: Farmecul pustiului, Sfântul Antonie a fost ana- 
horet sau cenobit?, Antonie cel Mare și evlavia credincio- 
șilor şi Ecouri mai noi ale vieţii Sfântului Antonie. 

În anul următor, 1999, Editura Anastasia din Bucureşti 
publica lucrarea Origen și Celsus. Confruntarea creștinis- 

mului cu păgânismul, în care Î.PS. Mitropolit Nicolae 
Corneanu, după ce ne face cunoștință cu cei doi preo- 
pinenţi, ne înfățișează atât atitudinea dură a celui de-al 
doilea faţă de creștinism, cât şi cuvântul de apărare al 
primului, care se găsește în tratatul Contra lui Celsus, ca 
răspuns la Cuvântul adevărat al acestuia. Subiectul înfă- 
ţișează un crâmpei din timpurile de la începutul crești- 
nismului, când învăţătura despre Cel înviat din morţi s-a 
confruntat destul de violent cu religiile și ideile filosofice 
ale vremii, mai întâi cu iudaismul, apoi cu păgânismul. 

După multe ezitări, cum însuşi mărturiseşte Î.P.S. Sa 
Nicolae, zecile de articole apărute ori ca editoriale, ori 
ca meditații la rubrica „Crâmpeie din cotidian”, în foaia 
„Învierea”, editată de Arhiepiscopia Timişoarei şi Caran- 
sebeșului, apoi doar de cea a Timişoarei, au fost reunite 
în două volume substanţiale intitulate Pe baricadele pre- 
sei bisericești (Editura Învierea, Timișoara), ambele apă- 
rute în anul 2000. În primul volum sunt cuprinse artico- 
lele de fond scrise în bilunarul amintit în perioada anilor 
1990-1999, iar în cel de-al doilea volum putem reciti atât 
scurtele intervenţii ce au alcătuit între 1992-1999 rubrica 
„Crâmpeie din cotidian”, cât și numeroase interviuri 
publicate în diverse periodice. În toate aceste materiale 
ÎPS. Saia,atitudine faţă de problemele care privesc Bise- 
rica și credincioșii ei, (...), exprimând idei și opinii dictate, 
nu de poziţiile așa - zis oficiale, ci ascultând mai ales 
glasul conştiinţei” și încercând să atragă „atenţia citito- 
rilor asupra contemporaneităţii ecleziastice în modul cel 
mai deschis posibil”. 

În acelaşi an, 2000, iese de sub tiparul Editurii, „Jur- 
nalul literar” din Bucureşti volumul Pe firul vremii. Medi- 
taţii ortodoxe, ce reuneşte articolele publicate la rubrica 
„Meditaţii ortodoxe” a publicaţiei „Jurnalul literar”, înce- 
pând din noiembrie 1994 și până în octombrie 2000. 
După cum afirmă întâistătătorul Mitropoliei Banatului, 
fiecare articol este o„«meditaţie» axată pe probleme care 
mi se păreau actuale”, dorinţa Î.P.S. Sale fiind aceea „de 
a împărtăși semenilor punctul de vedere al Bisericii, aşa 
cum l-am înţeles eu și aş vrea să cred că n-am greșit prea 
mult, deși în anumite probleme existau sau mai există 
încă opinii variate”. 

Urmând sugestiei multor credincioşi, Î.PS. Mitropolit 
Nicolae va încredința tiparului un nou volum intitulat 
Popasuri duhovnicești. De la Crăciun la Paşti (Editura Învi- 
erea, Timișoara, 2001) în al cărui cuprins vor intra „îndă- 
tinatele pastorale de Crăciun și Paşti” pe care înaltul 
ierarh le-a scris şi trimis în toate așezămintele bisericești 
din eparhiile Aradului şi Timișoarei, în perioada 1961- 
2001, de Naşterea şi Învierea Mântuitorului. Alături de 
faptul că pasajele ce reprezentau completări neesenţiale, 
adăugate fiecărei pastorale în răstimpul 1961- decem- 
brie 1989 din ordinul forurilor superioare de Stat, au fost 
omise, Î.P.S. Sa ţine să mai menţioneze şi aceea că, pas- 
toralele rostite cu atari prilejuri în catedralele din Arad 


și Timișoara au fost altele decât cele scrise, însă, din nefe- 
ricire, acelea nu s-au înregistrat. Atrage atenţia dintru 
început faptul că fiecărei pastorale i s-a dat, pentru forma 
tipărită acum, câte o denumire generică, în funcţie de 
tema abordată. Deși pastoralele de Crăciun și respectiv 
de Paști tratează unul și acelaşi subiect general, perspec- 
tiva din care au fost ele scrise nu se confundă. Spre exem- 
plificare redăm câteva dintre titlurile pastoralelor de 
Crăciun: Creștinul și lumea (1967), lisus, izbăvitorul nostru 
(1977), împăcarea cu Dumnezeu și cu semenii (1981), Să 
ne înstrăinăm de lumea păcatului (1990), Dumnezeu ne-a 
iubit. Să-L iubim și noi (1998), ori de Paști: Viaţa cea ade- 
vărată (1968), Felurimea datinilor să nu ne despartă 
(1972), Ce ne învaţă sărbătoarea Paştilor (1988), Conse- 
cinţele învierii lui lisus (1999), Farmecul Paştilor (2001). 

Interesul din ce în ce mai evident în zilele noastre 
pentru literatura patristică 1-a determinat pe Î.PS. Sa 
Mitropolitul Nicolae ca în anii următori să încredinţeze 
tiparului alte lucrări de specialitate, reluând unele pre- 
ocupări mai vechi în acest domeniu și chiar alcătuind 
studii noi. 

Astfel, Editura Amarcord din Timișoara a publicat în 
anul 2001, în cadrul colecţiei „Cum Patribus”, volumul 
intitulat Miscellanea patristica, în care autorul a inclus 22 
de studii mai lungi sau mai scurte cu privire la cultura 
din primele secole creştine, în mod special la gândirea 
și literatura Sfinţilor Părinţi ai Bisericii. Sunt prezente 
teme la fel de actuale astăzi, ca și atunci, din care vom 
enumera doar câteva: prietenia, filosofia, teatrul, dansul, 
sufletul şi trupul, persecuția creștinilor etc. În studiul de 
debut al volumului intitulat Sfinţii Părinţi la începutul 
mileniului trei, autorul afirmă că reia o parte din proble- 
matica abordată în Studii patristice (1984), de această 
dată din perspectiva mileniului al treilea. „Din această 
perspectivă este inevitabil să ne întrebăm: cu ce moște- 
nire am început un nou mileniu și ce vom face pentru a 
oferi lumii ceva în plus faţă de trecut?”. 

Tot în anul 2001 apărea la Editura Dacia din Cluj- 
Napoca, în cadrul colecţiei „Homo religiosus”, volumul 
Credinţă și viaţă. Culegere de studii teologice. Acesta reia 
unele articole scrise de ierarh de-a lungul diferitelor res- 
ponsabilităţi în cadrul Bisericii, care sunt grupate în 
cadrul capitolelor: Teologia și viaţa, Persoana Mântuito- 
rului lisus Hristos, Fecioara Maria, mama lui lisus, Sărbători 
închinate Mântuitorului și Maicii Domnului, Religie, creș- 
tinism și ortodoxie şi Gânduri creștinești. O listă de la final 
indică publicaţiile în care au apărut materialele incluse 
în volum, acestea din urmă fiind selectate de către autor 
pe temeiul actualităţii lor și interesului pe care l-au acor- 
dat cititorii la prima lor apariţie. 

În anul 2002 Înaltpreasfinţitul Mitropolit Nicolae reia 
şirul scrierilor pe teme patristice prin Farmecul scrierilor 
patristice (Ed. Anastasia, Bucureşti). O nouă serie de stu- 
dii de specialitate, cu un aparat critic foarte bine pus la 

punct abordează teme ca: Cine sunt Părinţii Bisericii, Moș- 
tenirea patristică azi, Contribuţia Părinților Bisericii, Pro- 
blema avortului la Sfinţii Părinţi, Diaconiţele în Biserică, 
Modernitatea Fericitului Augustin, ş.a. În acest din urmă 
studiu autorul face o paralelă între zbuciumul Fericitului 
Augustin şi cel al tinerilor din ziua de astăzi: „Augustin 
afost un suflet zbuciumat care nu și-a găsit liniştea decât 
în intimitatea lui Dumnezeu. Câţi dintre tinerii de astăzi 
nu trec prin tulburări asemănătoare celor ale lui, până 
ajung la un liman? Din acest punct de vedere, ce carte 
este mai modernă decât Mărturisirile lui, care reflectă 
tocmai zbaterile prin care a trecut până să-și găsească 
liniştea în Biserica lui Hristos?”. 

În pas cu vremea este un nou volum de articole şi 
studii pe teme variate, apărut în anul 2002 (Editura Învi- 
erea, Timișoara). Autorul menţionează dintru început că, 
mare parte din articolele publicate în „Învierea” şi „Jur- 
nalul literar”au apărut deja în volum, dar după anul 2000 
au mai apărut articole și studii, pe care le-a inclus în 
volumul de faţă. Cele mai multe dintre subiectele tratate 
au fost inspirate de aspecte ale vieţii de zi cu zi, ori de 
parcurgerea presei, de noutăţile cotidiene sau de unele 
atitudini ale oamenilor de cultură din preajmă. În toate 
am plecat de la convingerea - spune autorul -că și repre- 
zentanţii Bisericii e bine, necesar și oportun să-și exprime 
punctul de vedere, contribuind la mai buna orientare a 
societăţii din care facem parte”. Din cuprins merită sem- 
nalate capitolele: Meditaţii ortodoxe, Pagini din „Învierea” 
și Gânduri creștinești. 

O nouă lucrare din domeniul Patrologiei avea să 
apară în anul 2004, sub titlul Patristica - filosofia care 
mângâie (Ed. Eikon, Cluj-Napoca). În cuvântul introduc- 
tiv autorul a găsit de bine să motiveze permanenta 
întoarcere la scrierile patristice, afirmând că „adevăratul 
creștin e dator ca pe lângă cercetarea Sfintei Scripturi 
să apeleze la citirea scrierilor patristice, care în realitate 
nu fac altceva decât să explice și aprofundeze cuvântul 
revelat”. Cele cincisprezece studii cuprinse în volum se 
referă la diferite subiecte patristice, dintre care: Pregăti- 
rea clerului creștin în primele trei veacuri, Preotul în viziu- 
nea scriitorilor patristici, cu osebire Augustin, Filosofia care 
mângâie, Sfântul Ambrozie, personaj literar, Sfinţenia nu 
cunoaște graniţe, Gherman, prietenul Sfântului loan 
Casian, Scriitorul francez Racine și Sfinţii Părinţi ș.a. 

În anul 2007 apărea la Timișoara (Editura Învierea) 
volumul Actualitatea literaturii vechi creștine, în care auto- 
rul mărturisește că şi de această dată doreşte să atragă 
atenţia cititorilor asupra importanţei literaturii creștine 
vechi. Motiv pentru care a alcătuit acest nou volum care 
cuprinde materiale privitoare la unii Sfinţi Părinţi, dar și 
la câteva aspecte ale vremii lor. Faptul că o parte dintre 
aceste aspecte seamănă cu cele de azi, este indicat de 
studiul Odinioară ca și azi, paralelă între creştinii din vre- 
mea Sfântului Ciprian și cei din vremea noastră. 


În anul 2008, tot la Editura eparhială Învierea va apă- 
rea volumul Pentru mai binele obștesc, care cuprinde 
articole şi studii privind realitatea cotidiană, dar și tre- 
cutul, cu evenimentele și personalităţile lui. Volumul este 
alcătuit din două părţi: Să ne urmăm înaintașii şi Gândind 
la cei de odinioară, fiecare cuprinzând mai multe mate- 
riale care abordează teme istorice, sociale, religioase și 
culturale. Inedite sunt articolele: Creangă diaconul, 
Arghezi monahul, Emil Cioran și Dumnezeu, Breban cre- 
dinciosul, Franz Listz și muzica sacră, Episod din lupta pen- 
tru menţinerea Episcopiei Caransebeşului, Tragedia unui 
episcop ş.a. Cele două din urmă cuprind însemnări cu 
privire la evenimentele dureroase petrecute la Episcopia 
Caransebeșului la finele anilor ,50 ai secolului trecut, 
cărora ierarhul autor le-a fost martor. 

În cursul anului 2009, tiparul Tipografiei arhidiecezane 
din Timişoara scotea sub aceeași siglă a Editurii Învierea, 
volumul Pe aripile cuvântului, care pornește, după măr- 
turia proprie a autorului de la romanul ecranizat cu mai 
mult timp în urmă intitulat „Pe aripile vântului” a scrii- 
toarei Margaret Mitchell. Și pentru că „deseori cărţile 
ajung mai greu la cititori, gândurile pe care doresc să le 
transmit sper să ajungă la ei ca şi cum ar avea niște ari- 
pioare ale unor păsărele care străbat văzduhul până 
ajung la fiecare”, se arată de către autor în Cuvântul 
înainte. 

Lucrarea este structurată, la fel ca și cea anterioară 
semnată de Înaltpreasfinţia Sa, pe teme de interes cum 
ar fi: Probleme bisericești, Biserica la români, Ortodoxia 
bănăţeană, Pagini patristice şi Interviuri și declaraţii. De 
altfel capitolul acesta din urmă nu apare explicit în volu- 
mele apărute anterior, excepţie făcând volumul II al 
lucrării Pe baricadele presei bisericești, menţionată mai 
înainte. 

Ultima în ordine cronologică lucrare în volum de până 
acum a ierarhului bănăţean se intitulează Scrisori pas- 
torale (Editura „Învierea”, 2011) şi este o continuare a 
volumului Popasuri duhovnicești. De la Crăciun la Paști 
apărut în anul 2001. 

După 10 ani, ierarhul, la sugestia colaboratorilor de 
la Centrul eparhial, reunește într-un volum pastoralele 
de Naşterea și Învierea Domnului, dându-le ca şi în volu- 
mul dinainte titluri adecvate conţinutului, dintre care 
amintim: Vremea lui Irod și vremea noastră (2002), Hristos 
în mijlocul nostru (2006), Praznic vechi, dar totdeauna nou 
(2010); Terapia morţii (2005), Darurile faptului că a înviat 
Hristos (2009), Fii ai luminii şi ai Învierii (2010), Domnul 
Cel înviat ne îmbie o viaţă nouă (2011) ș.a. 

Opera scriitoricească a înaltului ierarh bănăţean 
reprezintă ani și ani de lucru cu condeiul, în pas cu vre- 
mea”, pentru ca din toate să rezulte „farmecul discret” al 
unei vieţi închinate slujirii lui Dumnezeu și oamenilor. 
Bunul Dumnezeu sa îi facă parte de odihnă cu toți drepţi 
Săi! 

„EXISTĂ UN SFÂRŞIT, DAR EXISTĂ ŞI UN ÎNCEPUT!” 


Îl căutăm pe Dumnezeu pretutindeni în lumea cea 
văzută, în frumuseţea zidirii mâinilor Lui, în flori, în 
izvoare, în copaci, în foşnetul plin de pace al pădurii, în 
poieni, în dorul de munţi, în pridvoarele de nori ale 
amurgului, în cuiburi de gând, în alcătuiri de cuvânt, în 
miresmele împreună-grăirii cu EI, în cer şi pe pământ, 
dar mai ales în oameni (pe care unii dintre noi chiar îi 
văd „ca pe nişte copaci'.., Marcu 8, 24). Spiritualitatea 
creştină, cu  osebire cea ortodoxă, subliniază 
imposibilitatea omului de a descoperi Fiinţa Dumnezeirii; 
caracterul ei de taină nu se lasă cunoscut pe calea raţiunii 
umane, a deducţiei, a perceperii minţii limitate. Sfântul 
Maxim Mărturisitorul susţinea că fiinţa divină „îşi 
păstrează în arătare ascunsul, în cuvânt negrăitul şi în 
faţa minţii necunoştibilitatea [iată un termen la fel de 
tainic precum semnificaţia lui...]”. 

Nu avem acces la Fiinţa Dumnezeirii, dar asta nu 
înseamnă că încetăm să o căutăm - noi, oamenii, în pri- 
mul rând, dar nu numai noi. O caută „marea și cu râurile,/ 
lumea cu pustiurile,/ luna și cu soarele, /codrul cu izvoa- 
rele” — iar ea li se împărtășește tuturor celor ce o caută 
prin lucrările ei, prin razele ei de iubire întrupate, prin 
diafana ei prezenţă în slujbele liturgice, prin setea de 
rugăciune, prin chemarea la transcenderea realităţii 
materiale, prin credinţa care vibrează în adâncul inimii, 
prin harul de a-și dărui viaţa împlinirii voii lui Dumnezeu, 
purificării de tină, dobândirii virtuţilor pe care ni le-a 
aşezat pe altarul sufletului Domnul și Mântuitorul nostru 
lisus Hristos. 

O căutăm fiindcă am găsit-o..., ne șopteşte o voce 
lăuntrică. Nu e numai vocea lui Blaise Pascal, e și vocea 
fiecăruia dintre noi, pentru că Dumnezeu Se află în însăși 
căutarea noastră. 

Într-o minunată evocare a Înaltpreasfinţiei Sale 
Nicolae Corneanu, Mitropolitul nostru care s-a dus să se 
roage cu îngerii (cum suspina un inspirat titlu al unui 
articol din ziarele locale, vestind plecarea Înalt- 
preasfinţitului dintre noi), domnul academician Păun lon 
Otiman rememora trăirea pe care a avut-o la 4 martie 
1962, pe vremea studenţiei, când a participat la slujba 
de intronizare ca mitropolit a episcopului dr. Nicolae 
Corneanu, în Catedrala Mitropolitană din Timişoara. 

Şi agrăia dl academician Otiman astfel: 

„În momentul în care l-am văzut prima dată pe Înal- 
tul Nicolae, cu figura-i distinsă, luminoasă, caldă, calmă, 
blândă, cu o frumuseţe spirituală greu de imaginat, am 
trăit revelaţia pogorârii din ceruri. lar atunci când, peste 
ani, am văzut picturile Capelei Sixtine de la Vatican, gân- 
dul m-a dus la Mitropolitul Dr. Nicolae Corneanu și la 
lumina ce o revarsă în permanenţă asupra noastră. Am 
avut în imagine chipul lui Dumnezeu pictat de Miche- 


LUMINIŢA NICULESCU 


langelo în Geneză, un chip uman frumos, de o imensă 
bunătate, asemeni chipului luminos al Înaltpreasfinţitu- 
lui Nicolae. Și dacă nu ar fi trecut 500 de ani de la picta- 
rea Capelei Sixtine, eram tentat să cred că Michelangelo 
l-a avut în minte, în momentul realizării operei sale, pe 
Mitropolitul Nicolae” (O jumătate de veac de arhipăstorire 
ca Întâistătător al Mitropoliei Banatului, 4 martie 1962 -4 
martie 2012, Album omagial, S.C. Partoş S.R.L., Timișoara, 
2012, p. 65). 

Citind această emoţionantă și frumoasă mărturisire, 
mi-am amintit de o binecuvântată zi de mai a anului 
1991, când am ajuns la Timişoara pentru prima dată, 
împreună cu părintele Constantin Galeriu și dl Nicuşor 
Teodoreanu (desprins dintre filele Medelenilor, pe atunci 
student la Facultatea de Teologie din București). Sosisem 
tustrei cu o zi înainte de Înălţarea Domnului, părintele 
Galeriu fiind invitatul Filialei loco a ASCOR-ului (înfiinţat 
în iunie 1990), pentru a vorbi despre Sfânta Înălţare. Am 
fost primiţi toţi trei la loc de cinste, în reședința mitro- 
politană, dată fiind prezenţa mult-preţuitului părinte 
profesor Galeriu, oaspetele de vază pe care-l însoțeam. 

Nicuşor şi cu mine ne-am cam fâstâcit când am văzut 
cele trei distinse persoane care ne așteptau în faţa intră- 
rii principale a reședinței, mai ales când părintele Gale- 
riu ne-a șoptit că cel din mijloc nu este nimeni altul decât 
Înaltpreasfinţitul Mitropolit Nicolae Corneanu, flancat 
de doi părinţi consilieri. Fără dar și poate, arhiereasca 
întâmpinare era rânduită pentru părintele Galeriu, pe 
dânsul îl onora, nu pe noi, dar beneficiam și noi de ea. 
Sinceră să fiu, de fapt eu nici nu știam că unul dintre cei 
trei clerici era Mitropolitul Banatului, pe care nu avuse- 
sem prilejul să-l întâlnesc până atunci. 

Oricât de intimidată mă simţeam, un lucru era cert. 
Nu mă aflam în Capela Sixtină, care găzduieşte de 
secole cele mai reușite picturi renascentiste în frescă. 
Prin urmare, cum de ne întindea mâna, la capătul trep- 
telor de la intrare, un personaj din tablourile Renaşte- 
rii italiene? Aceeaşi nobleţe și armonie a înfățișării, 
aceeaşi simetrie a trăsăturilor, aceeași graţie și frumu- 
seţe spiritualizată, aceeași profunzime și seninătate a 
privirii care se pot vedea în orice portret renascentist 
pictat de maeşștrii-autori ai frescelor de pe pereţii late- 
rali ai Capelei Sixtine, „greii” picturii renascentiste ita- 
liene: Rafael Sanzio, Sandro Botticelli, Domenico Ghir- 
landaio, Cosimo Rosselli, Luca Signorelli, Pinturicchio 
(Michelangelo ocupându-se, după cum se știe, de fres- 
cele plafonului și ale peretelui de deasupra altarului 
capelei). 

De altfel, nu cu agresivii, încruntaţii, vajnicii profeţi, 
sfinţi și mucenici pictaţi de Michelangelo cu tente vădit 
baroce semăna distinsul nostru amfitrion, ci cu cei zugră- 
viţi de pictorii primei perioade a Renașterii. Ulterior, la 
câţiva ani după stabilirea mea în Timișoara, urma să des- 
copăr că Înaltpreasfinţia Sa avea şi o personalitate tipic 
renascentistă. Vieţuind printre oameni, dar desprins de 
micimile lor, ridicându-se deasupra mediocrităţii și a 
înrobirii faţă de propriile voiri, eliberat de porniri necum- 
pănite, egocentrice, Mitropolitul tocmai plecat dintre 
noi să se roage cu îngerii era un spirit superior, blând, 
îngăduitor, generos, un cărturar erudit înzestrat cu o 
gândire nobilă și echilibrată. Avea multă înţelepciune, 
mult discernământ, o admirabilă disciplină, dăruire și 
jertfelnicie în slujba lui Dumnezeu și a credincioşilor ce 
i-au fost încredinţaţi de Dumnezeu spre a fi conduși la 
limanul mântuirii. 

Printre acești norociţi ai Proniei, printre cei în sufletul 
cărora Înaltpreasfinţitul Nicolae a ridicat un munte, mă 
număr şi eu. Fără să intru în amănunte care nu intere- 
sează pe nimeni, fiindcă sunt plictisitoare și lipsite de 
importanţă, aș vrea totuşi să vă mărturisesc, cu mâna pe 
inimă, că viaţa mea s-a schimbat în modul cel mai lumi- 
nos cu putinţă de când mi-am încredinţat-o și eu arhi- 
păstoririi Părintelui Mitropolit. De atunci de când, din 
voia lui Dumnezeu, m-a îndrumat duhovnicește și m-a 
ajutat, cu răbdare, delicateţe și superioară îngăduinţă 
faţă de cerbicia mea, să pun în practică poruncile și învă- 
ţăturile pe care ni le-a lăsat Dumnezeu prin Fiul Său și 
prin Evanghelia Sa - adunându-mi energia necesară de 
a mă strădui să fac cele bineplăcute Domnului în viaţa 
de fiecare zi, în tot ce gândesc, în tot ce scriu, în tot ce 
încerc să fac pentru cei care mă iubesc și pentru cei care 
nu mă iubesc. 

Ceea ce consideram eu că urma să fie o vizită-omagiu 
în orașul martir Timişoara, unde nu mai fusesem nicio- 
dată, dar pe care îl aşezasem pe un piedestal în cuget 
după demna, eroica și pilduitoarea sa înfruntare a for- 


ţelor malefice ale tiraniei ceaușiste, s-a dovedit a fi o 
cotitură deloc întâmplătoare de soartă, menire, sens al 
vieţii. Părintele Galeriu spunea mereu:,„Nimic nu-i întâm- 
plător, totul e proniator”. Așa este. Aşa a şi fost. 

Cred că cititorii care au avut răbdarea să ajungă până 
în acest punct al mărturiei mele au înţeles, sau poate 
știu din proprie experienţă, cât este de greu de exprimat 
un prinos de recunoștință de un asemenea calibru. Sfân- 
tul Dionisie Areopagitul afirma că,„binele cel mai presus 
de cuvinte nu poate fi exprimat prin niciun fel de cuvânt” 
- mai ales în universul spiritual al cultivării virtuţilor creș- 
tine, unde o atitudine smerită presupune şi recunoaș- 
terea propriei nevrednicii, a propriilor limite și insolenţe. 

Îi cer iertare Înaltpreasfinţiei Sale pentru ignoranţa, 
opacitatea şi încăpăţânarea mea, şi-i mulţumesc din tot 
sufletul pentru ajutorul dat, pentru sprijinul moral şi 
sufletesc (şi nu numai) de care mi-a făcut parte, 
neprecupeţindu-şi atât de preţiosul său timp. N-am 
văzut pe nimeni lucrând pentru Dumnezeu şi pentru 
oameni cu atâta dăruire de sine,,cu timp şi fără de timp” 
(II Timotei 4, 2), aşa cum lucra dânsul. Până la epuizare, 
până la hotarul dintre marginea firii umane şi lucrarea 
harului dumnezeiesc. Bunul Dumnezeu să-i aşeze 
sufletul în Lumina Lui cea neînserată, acolo „unde este 
glasul cel neîncetat al celor ce laudă şi dulceaţa cea fără 
de sfârşit a celor ce văd frumuseţea cea nespusă a feţei 
Sale” 

lar Ţie, Părintelui luminilor, Îţi mulţumesc în fiecare 
zi și-n fiecare clipă pentru milele Tale cele mari, „cu evla- 
vie sărut urmele paşilorTăi nevăzuţi”, Îţi mulţumesc pen- 
tru că m-ai adus la Timişoara în acea binecuvântată zi 
de mai a anului 1991 și-Ţi cer îngăduinţa să pun o meta- 
nie mare din dragoste şi recunoştinţă dinaintea Ta, de 
la care se pogoară „toată darea cea bună și tot darul 
desăvârșit”, „la care nu este schimbare sau umbră de 
mutare” (lacov 1, 17). 

„Împărate al veacurilor, Tu care ţii în dreapta Ta toate 
cărările vieţii omenești cu puterea Proniei Tale celei mân- 
tuitoare, Îţi mulţumesc pentru binefacerile Tale cele 
arătate şi cele ascunse. Dragostea Ta străluceşte peste 
toate cărările mele, în chip minunat călăuzindu-mă spre 
lumina veșniciei. (...) O, cât ești de bogat şi câte lumini 
ai! Prin razele îndepărtaţilor luminători mă privește iubi- 
rea Ta; sunt așa mic și neînsemnat, dar Tu cu mine ești şi 
pe toate cele bune le împlinești! (...) Ca fulgerul când 
luminează cămările ospăţului și după el par jalnice toate 
făcliile, aşa strălucești și Tu în sufletul meu la vremea 
celor mai mari bucurii şi a celor mai mari dureri ale mele. 
(...) Aici e praznicul iubirii și al mântuirii, aici nu încetează 
în veci lauda: Aliluia!” (Mitropolitul Trifon, Acatistul de 
mulțumire „Slavă lui Dumnezeu pentru toate”, scris în 
1931, descoperit printre lucrurile personale ale părinte- 
lui Grigorie Petrov, martirizat în 1942 în lagărele de con- 
centrare rusești). 

MUTAREA LA VEȘNICELE LOCAȘURI A 
MITROPOLITULUI NICOLAE CORNEANU 


Dr. STELIAN GOMBOȘ 


Cuprins fiind de emoție, respect și recunoștință 
m-am tot gândit, preţ de mai multe ore, cum să-mi pot 
exprima, cât mai bine, în câteva rânduri, aceste stări și 
sentimente față de viaţa, opera, activitatea și persona- 
litatea complexă şi completă a Înaltpreasfinţitului 
Părinte Dr. Nicolae Corneanu - Arhiepiscopul Timișoarei 
și Mitropolitul Banatului, acum, cu prilejul mutării sale 
la cereștile și veșnicele lăcașuri... 

A unui distins ierarh, cu peste nouăzeci de ani de 
viaţă și peste cincizeci de ani de slujire apologetică, 
arhierească și mitropolitană, jertfelnică şi mărturisi- 
toare, cu timp și fără timp, în spiritul bunei noastre 
înţelepciuni și cuminţenii tradiţionale și autentice a 
poporului nostru românesc, din partea de vesta Ţării!... 

Constat, cu oarecare strângere de inimă, că nu este 
ușor să faci un asemenea lucru, mai ales pentru unul 
ca mine care l-am cunoscut de, relativ, puţină vreme 
adică de numai douăzeci și trei de ani, în condiţiile în 
care a fost slujitorul și arhipăstorul duhovnicesc, a pre- 
oţilor și credincioșilor ce viețuiesc în cuprinsul teritorial 
canonic al Arhiepiscopiei Timișoarei și Mitropoliei Bana- 
tului, de peste cincizeci de ani (de peste o jumătate de 
veac), fiind, până în momentul de faţă, decanul de vâr- 
stă (și în privinţa vârstei și în cea a vechimii în funcţie) 
în rândul mitropoliţilor Bisericii Ortodoxe Române... 

În viziunea, în mintea şi în inima mea personalitatea 
Înaltpreasfinţitului Părinte Arhiepiscop şi Mitropolit Dr. 
Nicolae Corneanu s-a conturat şi s-a identificat prin 
câteva trăsături şi calităţi distincte și anume: în primul 
rând prin maturitatea și bogata experienţă sau înţe- 
lepciune pastorală și duhovnicească, prin atașamentul 
faţă de valorile spirituale, perene ale poporului nostru, 
prin felul său de a fi, unul foarte calm, blând și așezat, 
și, totodată, foarte firesc și mai puţin sofisticat sau com- 
plicat. 

După aceea prin tenacitatea, fermitatea și perseve- 
renţa, prin dispoziţia pe care o avea spre intensificarea 
eforturilor în vederea rezolvării unei probleme, atunci 
când situaţia o reclama; prin cultura teologică, duhov- 
nicească, și nu numai, cu care a fost înzestrat, datorită 
muncii și tenacităţii Înaltpreasfinţiei Sale — deoarece 
era un erudit, un cult și un autodidact înnăscut, precum 
şi foarte consecvent cu el însuși, de-a lungul întregii 
sale vieţi; prin luciditatea și spiritul critic însoţit de 
foarte multă înţelegere și condescendenţă. 

Apoi prin spiritul de disciplină și bună rânduială, în 
primul rând cu propria sa persoană, revelat cu fiecare 
slujire ori cu fiecare predică sau cuvântare, susţinute 
într-un mod foarte accesibil și înţelept, coerent (dar) și 

consistent, în diferite împrejurări ori cu diferite prilejuri 
sau ocaziil... 

De asemenea, mai avea și calitatea de a fi un om de 
o sinceritate, discreţie, modestie și nobleţe spirituală, 
interioară, ieșite din comun, care îţi inspira foarte multă 
încredere, confort sufletesc sau lăuntric, precum și dra- 
goste faţă de valorile eterne ale spiritualităţii noastre 
românești și ortodoxe... 

Părintele Arhiepiscop și Mitropolit Dr. Nicolae Cor- 
neanu a ajuns la o vârstă şi la o maturitate sau experi- 
enţă la care, probabil, s-a gândit mai mult la ce a fost 
în urmă, făcându-și tot felul de bilanţuri cu privire la 
aspectele și valenţele, diverse și variate ale activităţii 
sale, care a fost una foarte folositoare multor oameni 
- slujitori ai altarelor sau credincioși ai Bisericii noastre 
dreptmăritoare.!... 

Cugetând la activitatea şi la personalitatea Înalt- 
preasfinţiei Sale, care a fost una foarte bine conturată 
şi cât se poate de autentică și de firească, mă gândesc 
la darul omului providenţial cu care l-a înzestrat Cre- 
atorul și Stăpânul nostru al tuturor - Domnul Dum- 
nezeu și Mântuitorul nostru lisus Hristos - Marele 
Arhiereu, pe care Înaltpreasfinţia Sa l-a cinstit şi l-a 
slujit întotdeauna cu toată sinceritatea, dragostea și 
abnegaţia!... 

M-aş bucura să știu că atât contemporanii cât şi pos- 
teritatea îi vor acorda, totdeauna, cinstea, recunoştinţa 
şi prețuirea cuvenită pentru tot ce a făcut, pentru ceea 
ce a fost și a însemnat în conștiința și în memoria noas- 
tră colectivă, care, mă rog lui Dumnezeu să nu fie alte- 
rată. O spun aceasta cu mare înfrigurare fiindcă, din 
păcate, noi cam avem, darul” acesta dea ne uita, foarte 
repede binefăcătorii și înaintaşii noștri dar încerc, 
totuși, să-mi fac un act de încurajare și de optimism şi 
să cred că ori de câte ori va fi pomenit numele său va 
fi pronunţat cu venerație și respect pentru tot binele 
pe care l-a făcut atâtor oameni și care fapte sunt con- 
semnate de către Mântuitorul nostru lisus Hristos — 
Arhiereul Cel Veşnic în Împărăţia Sa cea cerească și 
veșnică de care, ne rugăm Lui, să aibă partel... 

Așadar, sunt deplin încredinţat, că sunt foarte mulţi 
oameni de rând, credincioși și slujitori ai Bisericii noas- 
tre strămoșești, care se roagă Bunului Dumnezeu, să 
îi dăruiască iertarea păcatelor şi așezarea lui cu drep- 
ţii și cu aleșii Săi, răsplătindu-i pentru faptul că i-a 
făcut pe ei sau pe copiii lor oameni cu școală teologică 
înaltă, încheiată, și pe care, apoi i-a hirotonit ierarhi, 
preoţi și diaconi, după care i-a instalat în eparhiile și 
parohiile încredințate lor spre păstorirea turmei celei 
cuvântătoare, spre slava lui Dumnezeu - Păstorul cel 
Bun. 

Apoi a târnosit şi binecuvântat atât de multe bise- 
rici și lăcașuri de închinare - fapt care nu poate fi uitat 
în istoria acestor locuri - marcate de prezenţa și activi- 


tatea Înaltpreasfinţiei Sale, atât de prodigioasă (și) care 
s-a desfășurat pe parcursul atâtor ani. 

Duhul Domnului a împărţit păstorilor sufleteşti ai 
neamului nostru românesc diferite daruri duhovniceşti. 

Unii au fost buni şi renumiţi Părinţi spirituali, 
îndreptând pe cei greşiţi, alţii au suferit pentru turma 
lor greutăţile vremurilor şi nu au părăsit-o la necaz. Unii 
au fost tari în credinţă, alţii au fost pildă de smerenie. 
Unii au luminat prin ştiinţa lor, iar alţii prin dreaptă 
cârmulire. 

Dragostea de carte şi credinţă l-au chemat devreme 
pe Înaltpreasfinţia Sa Dr. Nicolae Corneanu- Mitropolitul 
Banatului. Căci, este binecunoscut ataşamentul şi 
devotamentul dedicat şi închinat slujirii lui Dumnezeu, 
prin renunţarea la bucuriile personale, exemplar 
reprezentat de Înaltpreasfinţitul Părinte Arhiepiscop şi 
Mitropolit Nicolae, cu atât mai mult cu cât a fost con- 
siderat și recunoscut sau acreditat ca fiind cel mai lon- 
geviv arhiereu al Bisericii Ortodoxe Române, contem- 
porane, căci a fost de cincizeci și doi de ani în această 
funcţie, slujire și demnitate. 

Foarte iubit de credincioși, Părintele Arhiepiscop și 
Mitropolit Nicolae a continuat să uimească prin puterea 
cu care a suportat și îndurat toate nevoinţele trupului, 
şi care au fost deloc uşoare, seninătatea chipului, a gla- 
sului ce a păstrat aceleași inflexiuni și peste care timpul 
nu s-a îndurat să lase urme, precum și nealterata sa 
încredere în puterea lui Dumnezeu pe care a insuflat-o 
permanent acelora care i s-au adresat. 

Cuvintele sale blânde dar pline de conţinut, mesaj 
şi miez au fost un sincer şi adevărat îndemn spre a 
merge mai departe, înfruntând vicisitudinile acestor 
vremuri tulburi, când oamenii se simt oarecum dezră- 
dăcinaţi. Şi-a înţeles misiunea de la bun început, știa 
că a urma acest drum al credinţei înseamnă a fi frămân- 
tat, a-ţi pune întrebări, a învăţa mereu, a o lua iar și iar 
de la capăt... 

„Porunca cea mai mare pe care ne-a lăsat-o lisus 
Hristos este să iubești pe Dumnezeu și pe aproapele 
ca pe tine însuţi. Atunci, dacă ai îndatorirea să-ţi ajuţi 
semenul, Biserica nu poate lipsi din această relaţie, are 
menirea s-o pună în practică, în viaţa de fiecare zi”, a 
spus, la un moment dat, Înaltpreasfinţitul Părinte 
Arhiepiscop şi Mitropolit Nicolae Corneanu. 

Viaţa, biografia, cariera și cartea de vizită, impresi- 
onante, ne fac să ne gândim că viaţa și activitatea 
Înaltpreasfinţiei Sale cu siguranţă vor necesita cel puţin 
o amplă lucrare, o monografie cuprinzătoare, complexă 
şi completă, spre folosul duhovnicesc al credincioșilor 
şi ca exemplu, pildă și reper pentru oamenii și vremu- 
rile ce vor veni! 


Dumnezeu să-l ierte și să-l odihnească! 
Veşnică să-i fie pomenirea! Amin! 

PIOS OMAGIU 
PĂRINTELUI 
MITROPOLIT 

NICOLAE 


Părintele bun din lume s-a stins — 
Iubirea de oameni și de Dumnezeu 
O viaţă-n credinţă trăit-a mereu, 
Sperând către cerul ce azi l-a atins. 

Om cald și modest, om bun și-nţelept, 
Muncea ne-ntrerupt să facă un bine - 
Ani mulţi au trecut şi trec pentru mine, 
Gândind la poveţe şi sfatul cel drept. 
l-am scris uneori, mereu mi-a răspuns... 
Un an, încă unul... un vers, înc-un vers - 


Părinte-i în suflet şi-n ăst Univers, 

Aripă de înger timid şi ascuns. 
Rămânem cu dorul de om şi de sfânt - 
Iubim amintirea a tot ce-a făcut - 

Ne naştem din piatră, ne naștem din lut, 
Trăind cum ni-i dat pe-al nostru pămînt. 
El,bunul părinte, prea bun și prea blând, 
La Domnul, în ceruri, cuminte se-nalţă , 
Urcând printre îngeri, cu stele se-ncalţă, 
In juru-i roind luceferi, pe rând. 


Moartea e una... normal şi mister... 

În drumul prin viaţă o dată apare - 

Tot viul din lume se naște și moare, 
Rostul ni-l știe doar Tatăl din Cer. 

Om rău sau om bun... sfârşitu-i sfârșit - 
Pământul ni-i leagăn, tot el ni-i mormânt — 
Omul ce crede în ceea ce-i sfânt, 

La clipa din urmă se trece smerit. 

In gândul curat și-n sufletul plin, 

Timpul ne-nvaţă verbul a fi - 


Nu știm mai nimic,dar toţi vrem a ști - 
In miezul de om e viul divin. 

Candele multe revarsă lumină - 

Ochii din Ceruri privesc spre pământ - 
La capăt de drum, un om ca un sfânt, 
A dus spre Înaltul duhovnicesc cuvânt. 
Eternul să-l primească în lumea divină. 


Dr. TEONA SCOPOS 

